c: text/html

text:
ORANJESTAD - Den luna di november N.V. Elmar a lansa su campaña di Bus di Luz pa aña 2017 di cual hopi famia a participa. Meta di e campaña aki tabata pa stimula decoracion di cas cu luz. E bus di N.V. Elmar a pasa bishita tur participante pa asina scoge e ganadonan. P’e team di N.V. Elmar no tabata facil pa scoge e ganadonan y na final a scoge famia Ras cu a keda na prome luga, sigui pa famia Flores y famia Flanegin.
Tur esunnan cu a participa mester a inscribi te cu dia 14 di December y asina aki N.V. Elmar tabata publica nan potret riba facebook. Hopi hende a bishita e casnan aki pa asina mira con bunita nan tabata decora p’e temporada di Pasco y Fin di Aña. E team di N.V. Elmar a mira diferente aspecto pa asina por a determina e ganadonan, cual tabata mira e tema di e decoracion, e fantasia, e cantidad di luz y con nechi nan ta dorna.
Famia Ras a gana e prome premio di AWG. 1000,- cash y 1000kwh, famia Flores tabata na di dos luga y a gana e premio di AWG. 750,- cash y 750kwh y e di tres premio tabata pa famia Flanegin di AWG. 500,- cash y 500kwh, tambe a duna famia Flanegin un gift certificate di AWG. 500,- di Do It Center pa a haci uzo di productonan recicla.
ORANJESTAD – Diabierna anochi a tuma lugar e eleccion di Prins y Pancho di Aruba su carnaval 2018 den tur categoria.
ORANJESTAD - Diaranson anochi, Stichting Musica a organisa e registracion pa Aruba Caiso & Soca Monarch 2018. E registracion di Tumba Contest y Aruba Caiso & Soca Monarch a tuma lugar hunto na Centro di Bario Brazil. Varios participante y band leader a acudi pa asina finalisa nan registracion na e grandioso festival, cu sigur ta un di e eventonan durante e temporada di Carnaval cu ambos musico y publico ta anticipa p’e. Tabata bunita pa experiencia e modo cu varios banda y musico a yega na e registracion uniforma y algun hasta cu fanfaria y brassband cual a haci e anochi aun mas special.
ORANJESTAD - E aña aki diadomingo 14 di Januari lo tuma luga e Boatfest 2018 cu cerbes Chill, unda botonan lo yega hunto y tur hende lo pasa un rato ameno. Algun aña pasa a inicia e Boatfest di cual e aña aki Brouwerij Nacional Balashi ta participa pa di 3 aña na e evento aki. E Boatfest a cuminsa algun aña pasa ora cu e tabata Aruba Boat Trip conhunto cu Varadero. Pa por participa na e evento, lo tin un reunion cu e capitannan di boto pa repasa e puntonan importante.
ORANJESTAD - Manera ta conoci, durante luna di december 2017 SETAR a lansa su campaña “Share your Joyous moments” den cual e clientenan ta comparti nan momentonan di alegria pa por gana premionan atractivo. Durante e programa popular carnavalesco “DEN DJE” na Telearuba, SETAR a haci entrega di regalo na dos di e ganadornan. Nathan Berkel a gana Afl. 1000 na gift certificate di Maduro Travel y Natasha Pietersz a gana Weekend Stay pa 2 persona (all inclusive). E otro ganador ta J. Soliana cu a gana un SETAR Gift Certificate na valor di Afl. 250.
ORANJESTAD - Den e campaña di fin di aña SETAR kier a realisa algun soño di su clientenan. Tur cliente cu a haci uzo di un of mas promocion di e campaña a ricibi un “Wish Tag”. Riba e “Wish Tag” aki e cliente a pone un di su deseonan y a colg’e den un di e “Wish Tree”nan cu tabata situa den cada Teleshop y na SETAR Store.
(ADVERTORIAL)

robotstxt: allowed

filter: keep


text:
Lider di MEP Evelyn Wever-Croes den un entrevista cu Hans Geerman diabierna mainta a expresa su mes tocante e caso di Paul Croes.
“Ami a alerta Paul na mas di un ocasion p’e tene cuidou. Relaciona cu e escandalo di permiso, mi mes a haci’e pregunta na januari 2015, pasobra mi a haya pruebanan di ‘ontheffing’ cu el’a firma, cu no tabata mustra bon.
Durante tratamento di presupusto 2015 algun siman despues mi a bise personalmente ‘Paul, tene cuidou, pasobra hopi cos straño ta pasa den bo Ministerio.
Mi no sa si bo tambe ta meti aden, pero nan ta pasa bou di bo nanishi y pues bo sa di nan. Cuidou pasobra bo ta den AVP y bo ta un CROES, y nos tur sa kico AVP ta haci cu e CROES nan’.
Un mesun tipo di alerta Glenbert Croes tambe a duna Paul Croes.
Lamentablemente Paul no a scucha mi conseho, y awe e ta den e problema aki cu e ta.
Pesey mi a haya e expresion di e lider di fraccion di AVP ridiculo, ora el’a declara cu AVP ta den shock, pasobra henter AVP tabata sa di e corupcion aki, pero nan a scoge pa sostene corupcion y ningun di nan a haci nada pa para e cosnan aki.
TUR e Parlamentarionan di AVP ta mes culpabel n’esaki, pasobra enbes di controla Gobierno, nan mes a bay sconde pa Gobierno.
Y awe ta nos tur ta pasa berguensa cu e escandalo aki, un berguensa cu por a wordo evita. Ami a trata tur mi posibel pa avisa Paul, pero lamentablemente e no a scucha”.


text:
– Varios pais entre nan Mexico, Colombia, Panama, Argentina, Costa Rica, Peru y Merca a anuncia cu nan no lo reconoce y cu nan ta considera ilegitimo e resultado di e votacion pa un Asamblea Constituyente na Venezuela.
– Informenan extra oficial: Maduro lo a perde mas di 3 miyon di voto, reduci na 2 miyon y mey cu a vota diadomingo, un abstencion rond di 85%, segun oposicion.
– Oposicion a convoca marchanan awe dialuna (dia cu e Asamblea Constituyente lo wordo instala) y diaranzon como protesta contra e proceso fraudulento.
UPDATE:
Segun datonan di e Conseho Nacional Electoral di Venezuela, den un conferencia di prensa prome cu mey anochi, a anuncia cu mas di 8 miyon venezolano: 8.089.320 (41.53%) lo a vota pro e Asamblea Nacional Constituyente.
Nicolas Maduro a pronuncia su mes y a yama esaki un victoria. Mientras tanto, e reaccionnan a cuminza resona tur caminda, principalmente for di e oposicion, kendenan lo sigui den nan accion cu nan a convoca pa dialuna.


text:
Parlamentario Endy Croes: ta reacciona riba Robert Candelaria cu prueba!
Inicio di december durante un conferencia di prensa parlamentario Endy Croes a splica cu tin un miembro di Parlamento di AVP, kende e no a...
Tur minister lo mester cana loke ta e alma y curason di partido MEP
No tin cartera defini. Loke si Glenbert Croes di MEP a menciona ta kico ta e causanan cu e tin na curason. Unda cu...
DIMAS ta pidi tur cliente pa pasa na Departamente di Impuesto pa hasi pago
Departamento di Impuesto y DIMAS ta participa na tur cliente di DIMAS cu tin mester di haci pago pa un producto di DIMAS, pa acudi...
Carga lo ta na tempo si barconan tene nan mes na reservacion
Pa nos tur agencia ta mesun importante, tur barco ta mes importante y tur carga ta importante pa esun cu ta importe, pesey pa...
Resultado di sorteonan di wega di number pa November 25 2017
Aki ta sigui resultado di e diferente sorteonan di Lotto, E Loteria di Aruba. Click lesa mas pa por mira e otro resultadonan di...
Persona a keda agredi cu balki
Diaranson mainta, un persona herida a yega na e post di ambulance na Wayaca. A bin resulta cu un trabao a wordo haci na...
A fayece Aurelina Arias Mercedes
“Bou di alanan di Dios mi ta sigur” Abo ku ta biba bou di amparo di Altisimo, ta hospedá den sombra di Dios Omnipotente, bisa...
Online Shopping a crece masha hopi mes
Por a tende hende ta comenta cu na Aruba riba negoshi y E-post of tambe Online Shopping, etc. Katherine Lacle, kende ta head marketing...
Vision pa nos Pueblo: Mas Seguridad, Combatimento y Prevencion di Crimen
https://youtu.be/P7cwMfS4AeA


text:
Diahuebs ultimo, e debate di “Millennials” a tuma lugar na Cas di Cultura cu participacion di nuebe lider di partidonan politico. E ausencia di AVP a resalta durante e evento, kendenan a opta pa cancela nan participacion.
E sala tabata yen yen di esnan siguiendo e debate, sin menciona esnan cu a sigui via television.
E debate tabatin un duracion di tres ora y mey y a wordo bon ricibi p’e forma profesional y creativo cu e grupo encarga a organis’e.
E lidernan participante a haya oportunidad pa expresa nan opinion y ideanan tocante diferente topico e. o. enseñansa, siguridad, medio ambiente, etc.
Un di e seccionnan cu a wordo bon ricibi tabata e preguntanan di “Si” of “No”, cual un di e preguntanan haci tabata si e partidonan ta sostene matrimonio di mesun sexo.
Specificamente POR, ReD, UPP y RAIZ a contesta “Si”, y MEP, MAS, ABO y CURPA a contesta “No”, claramente mustrando e division regardando e topico aki.
E anochi a clausura cu basta reaccion positivo y critica constructivo pa con e evento a wordo organisa.


text:
DELHI, India – Un homber Indio a bay corte pa e libra definitivamente di su nomber di nacemento: Saddam Hussain. Segun e Indio, empresanan no ta durf di tume na trabao, debi na e similaridad entre su nomber di origen y e ex dictador Iraki, Saddam Hussein.
Hussain ta mira su nomber como un problema, segun Hindustan Times, mirando e cantidad di biaha cu nan a neng’e trabao. Ora cu el a haci e peticion, e homber hoben aki a descubri cu companianan internacional no lo sinta warda pa un trahado cu un nomber ‘sospechoso’.
E indio pa motibo di esaki, a laga cambia su nomber, pero rapidamente a haya un di dos problema: su nomber bieu a gewoon keda para riba su certificadonan di educacion caminda cu e companianan ta pidi e solicitantenan. Peticion pa e cambio di nomber tambe a wordo pidi, pero no a yega na nada.
E homber desespera a bay corte pesey. E resultadonan segun e corant, no ta sigur si e lo haya su kier. Corte lo a reacciona cu oposicion, pasobra hende hopi biaha ta haci mal uzo di e sistema pa cada biaha nan cambia nan nomber.
Fuente: ANP


text:
E siman aki, e avion nobo di Divi Divi Air a baha pa prome biaha na Hato, Corsou y a ser recibi cu tur ceremonia corespondiente. Ta trata aki di un avion Havilland DHC-6-300 (Twin Otter) y ta intencion di e compania pa cuminsa bula pa Aruba tambe.
Di e forma aki, por bisa cu Divi Divi Air tambe ta uni su mes n’e competencia cu tin, pasobra te awor ta InselAir so tabata dunando servicio n’e islanan ABC, pero pagando un tarifa masha halto, pasobra no tin otro.
Siman benidero, Aruba Airlines no cuminsa bula pa Corsou, sigui pa Bonaire, mientras cu Divi Divi Air tambe a anuncia di lo bula mesun ruta aki, unabes cu e proceso di registracion di e avion ta cla.
Esaki ta mesun tipo di avion cu Windward Island Airways (Winair) ta bulando entre islanan ariba.
Divi Divi tin dia 1 di november awor como e fecha pa cuminsa bula pa Aruba. Actualmente Divi Divi ta bulando minimo 6 buelo pa siman entre Corsou y Bonaire.
E avion aki tin un capacidad di 19 pasahero, pa cual sigur tin demanda. Divi Divi ta un compania cu a ser funda na 2000 y t’e mihor conexion aereo cu tin entre Corsou y Bonaire y proximamente pa Aruba tambe.
Manera menciona, banda di InselAir, dia 25 awor Aruba Airlines lo cuminsa duna servicio riba mesun rutanan aki, pero no lubida cu recientemente Corte a anula e bancarota di Tiara Air, cu ta pensa atrobe di bula entre e islanan ABC y pa Venezuela. Pues conexion lo tin suficiente, loke sigur mester yuda den baha e tarifa cu tin aworaki.


text:
Djasabra ultimo a rekorda un dekada di e ousensia fisiko di un produktor grandi di notisia na Korsou.
Un Santu Sakrefisio dedika na e hefe di redakshon di radio Hoyer sr. Edsel Evertsz ku den su tempu a pone un emblema den opserva desaroyonan notisioso i transmiti esaki na su manera pa e publiko. Ta un misterio ku despues di dies aña ni doño di radio Hoyer, su koleganan i kompañeronan den atmosfera di prensa no a yega na e konklushon inevitabel ku mester duna un sorto di homenahe na su persona den forma di un premio di periodismo, un konferensia, debate nashonal pa konsientisa mundu di prensa pa alsa nan nivel.
Edsel Evertsz a duna su pida den periodismo radial i speshal den e oranan di atardi kaminda e tabata habri e oportunidat pa pueblo por a yama i duna su opinion. Den un era kaminda e programanan di ‘yama papia’ tabata basikamente reserva pa Z86 i Hoyer. Manera 5’or bati tur hende tabata klaba pa skucha Edsel ku su topikonan di dia ku a yuda yena korantnan ku fasildat. Transmishonnan maratoniko no tabata algu abnormal, papiando oranan largu riba perspektivanan politiko, soshal, kultural ku ta influensia bida diario. Ta straño ku su aporte pa e klima di opinion i indirektamente huntu ku e oyentenan un tesoro di edukashon sosiopolitiko no ta keda rekonose pa e mesun komunidat di medionan di komunikashon. E ta rekonfirma e kultura di ignoransia den prensa pa uza historia i su hendenan di balor pa un ruta di asenshon pa evalua i eleva e produkshon di notisia na un nivel liberatorio pa tur su suidadanonan. Den tradishon di Edsel por konstata ku e zamurunan i hendenan sabirrrr nunka lo siña.


text:
Britney Spears
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Britney Jean Spears ta un kantante Merikano. E a nanse 2 di desèmber 1981.
Kontenido
Biografia[editá | editá fuente]
Britney Spears a nanse na Kentwood, Louisiana, Merka. Su mayornan, James Parnell Spears (a nanse den 1952, profeshon: kontraktista) i Lynne Irene Bridges (a nanse den 1956, profeshon: ex-dosente), ta divorsiá. Su rumannan ta Jamie Lynn Spears (1991) i Bryan (1977).
Britney su promé single ...Baby One More Time a aparesé na final di 1998. E kantika tabata un hit global; den kasi tur país e kantika a yega number 1. Di e single, mas ku 3.8 mion kopia tabata bendí, 2.2 mion den Inglatera i Merka. No hopi despues, su promé album ku tambe yama ...Baby One More Time a aparesé. E album tabatin éksito igual. Más ku 28 mion kopia di e album tabata bendí, mas ku 14 mion den Merka. Otro single di e album tabata (You Drive Me) Crazy, Sometimes, Born to Make You Happy, i From the Bottom of My Broken Heart.
E siguiente album, Oops!... I Did It Again, a aparesé den 2001. E album tabata tin un éksito ku parse esun promé. E promé single di e album, Oops!... I Did It Again, tambe tabata un éksito grandioso, e kantika a yega number 1 den hopi país anto di dje mas ku 1.5 mion tabata bendí. Di e album mes, mas ku 24 mion tabata kumprá.
Despues di su di tres album Britney (2001), ku tabata sumamente menos eksitoso kompará ku e promé dos albumnan (mas ku 8 mion), Britney a disidí di pone mas atenshon riba su promé pelíkula ofisial, Crossroads. Den e pelíkula, Britney ta hunga e ròl di Lucy, un mucha ku a kaba di kaba skol anto ku ke hasi un kos di sumes, lugá su tata tin tur kos planiá kaba. E ta disidí di bai foi kas ku dos otro amiga anto ta bai L.A., pa hasi oudishon pa bira kantante. Durante nan trip, nan ta pasa den yen di kos; Lucy ta haña sa ku un di su amiganan (Mimi) ta na barika, nan ta haña nan mes tin ku kanta den un bar pa sen, ora e topa su mama (paso esaki tabata su motibu mes), e mama ta bise ku e no tabata nada di haber kune for di dia ku e a nanse, nan ta haña sa ku ta Kit (e otro amiga ku a bai) su frei a abuzá Mimi seksualmente. E pelíkula a produsí mas ku $37 mion na Merka.
Durante su break, banda di e frakaso di e pelíkula, e mester a pasa dor di kiebro di kurason; Justin Timberlake a kibra e relation kune. Den 2003, Spears a bini bèk ku su di kuater album kaba, In the Zone. E promé single di e album ta un kolaborashon ku Madonna, Me Against the Music. Otro singlenan ku a aparesé despues ta Toxic ku Everytime. Britney tabata pa bini ku mas single, pero pasombra e a frakturá su rudia filmando e video clip di su di kuater single Outrageous, e mester a para esei. Den 2004, Britney mester a bini ku un otro album, pasombra e tabata tin un 5-album kontrakto ku Jive, ku lo kaduká e aña ei mes. Pa e motibu aki, e a disidí pa sali ku Greatest Hits: My Prerogative, un album ku tur su hit singles. Riba 18 di novèmber, Spears a kasa ku Kevin Federline. E siguiente aña, nan a haña un yu, Sean Preston Spears Federline (14 sèptèmber 2005). Fin di 2005, Jive Records mes a disidí di mix Spears su kantikanan anto saka un album. Esaki a bira B in the Mix: The Remixes. Britney mes a bisa ku e ta bini bek ku un album fin di 2006, pero paso ku e a haña un yu mas, e album ta wordu expecta te den 2007.
E rehabilitashon den 2007[editá | editá fuente]
Riba [[16 febrüari|16 di febrüari 2007, Spears a drenta den un fasilidat di rehabilitashon di droga offshore na Antigua. Pero sin embargo e a keda ménos ku binti-kuater ora presente. E siguiente anochi, Spears a drenta un pelukeria na Tarzana, California kaminda e mes a kue un mashin di pela i a kontinuá di feita su kabei hopi kòrtiku.
Un par di dia despues, riba 20 di febrüari 2007, Spears a inskribí su mes den un fasilidat di tratamentu na Malibu, California. Su manager a splika lokual a sosodé ku e siguiente deklarashon; "Nos ta puntra e medionan di komunikiashon pa respetá su bida privá meskos ku esun di su famia i su amistatnan durante e tempu aki". Pronto Spears a bai laga e fasilidat, pero ya riba 22 di febrüari 2007 e a regresá.
E dia anterior Spears su eks kasá Kevin Federline a supliká un interogashon di emergensia tokante e tutela di su yunan ku Spears, pero su abogado a anunsiá despues ku su kliente (Federline) a hasi un petishon pa anulá e aparishon di korte. Nan no a agregá niun aklarashon mas.
Spears a bai laga e fasilidat di rehabilitashon riba 20 di mart sigun su manager, ku a anunsiá ku nan a laga Spears liber despues ku e a "terminá nan programa susesivamente". Un amistat di Spears a konta e revista People ku Spears "tabata mas mihó".
Diskografia[editá | editá fuente]
Albumnan[editá | editá fuente]
- 1999 – ...Baby One More Time
- 2000 – Oops!... I Did It Again
- 2001 – Britney
- 2003 – In the Zone
- 2004 – Greatest Hits: My Prerogative
- 2005 – B in the Mix: The Remixes
- 2007. – Blackout
- 2008 – Circus
- 2009. – The Singles Collection
- 2011 – Femme Fatale
- 2011. – B in the Mix: The Remixes Vol. 2
- 2013 - Brtney Jean
Singles[editá | editá fuente]
-
- Di ...Baby One More Time:
- 1998 – ...Baby One More Time
- 1999 – Sometimes
- 1999 – (You Drive Me) Crazy
- 1999 – Born to Make You Happy
- 2000 – From the Bottom of My Broken Heart [Merka so]
-
- Di Oops!... I Did It Again:
-
- Di Britney:
- 2001 – I'm a Slave 4 U
- 2001 – I'm Not a Girl, Not Yet a Woman
- 2001 – Overprotected [The Darkchild Remix] [Merka so]
- 2002 – Overprotected [Pafó di Merka]
- 2002 – I Love Rock & Roll
- 2002 – Anticipating [Fransia so]
- 2002 – Boys [the Co-Ed Remix] [Oropa so]
-
- Di In the Zone:
-
- Di Greatest Hits: My Prerogative:
-
- Di Britney & Kevin: Chaotic [DVD]:
- 2005 – Someday (I Will Understand) [Oropa so]
-
- Di B in the Mix: The Remixes:
Linknan eksterno[editá | editá fuente]
- Site ofisial
- saveBRIT.com
- EssentialBritneySpears Fansite di Britney Spears
- Britney Spears linksite


text:
ORANJESTAD (AAN); E reunion entre FTA, pa medio di su abogado mr. Figaro y minister di Labor, a bay den un forma hopi ameno, caminda cu nan combersa basta rato tocante e preocupacionnan cu ta existi pa parti di FTA pa loke e ta clase di trahado na Aruba. Nan a entrega un documento tanto pa e parti di labor pero tambe parti social unda nan a suma diferente punto cu ta di preocupacion pa sindicato FTA.
E reaccion di parti tabata basta positivo, unda cu el a indica cu e intencion ta pa tene sigur e clase trahado na cuenta den e maneho bou di su gobernacion, cual nan lo considera hopi importante, unda cu nan a presenta tambe cierto puntonan manera por ehempel cosnan cu a bin dilanti den gobernacion anterior.
Esakinan ta entre asunto di e articulonan 16:13 cu na cierto momento tabata kier a elimina esaki, y a bolbe trece esey dilanti tambe. Ta di importancia pa e tipo de legislacion ey keda y e importancia no necesariamente bay papia solamente di e leynan cu tin cu cambia pero tambe percura pa lo cual tin awor tin pa worde implementa debidamente.
Sigur e abogado a resalta e importancia cu e parti di control y cumplimento cu leynan manera nan ta awor aki, anto nan a trece dilanti di e Minister di labor. Esaki lo ta hopi importante pa dedica atencion na esey, no solamente bay enfoca riba cambionan cu lo por bin cun’e, pasobra hopi biaha bo por evalua si mester cambio den e legislacion existente. Pero tambe mester wak si esunnan cu tin awor aki ta funciona si of no anto si nunca a percura pa controla cu ta worde cumpli cu e leynan dificilmente bo por bisa si un ley ta funciona si of no.
Figaroa a resalta cu e cumplimento cu e leynan e ta mas importante ainda cu bay haci cambio, pasobra cu tanto bal ta trece cambio y cu e organonan cu tin cu percura cu e leynan ta worde cumpli cun’e no ta na luga. Di parti di e Minister e ta mustra en todo caso positivo anto el a tene na cuenta nan puntonan , nan a palabra cu lo tin mas casonan den e futuro pa trece di otro sindicatonan aunke den e biaha aki nan a presenta e documento por escrito caba, cu ta mustra den detaye, e splicacion cu FTA ta trece.
Mas aleu, mr. Figaroa a sigui bisa cu parti di e problema lo ta e conscientisacion di e trahadonan, ya cu por tin ley cu ta vigente pero si e trahado no ta altura di kico ta su derechonan, kisas tin biaha hasta innecesariamente, e trahado tin e sentimento cu nan no ta worde proteha. Esaki tambe ta algo cu nan a trece dilanti: e importancia pa por tin un programa di conscientisacion unda cu e trahado ta worde informa di kico ta su derechonan y el a menciona tambe, con importante ta pa tin un programa pa percura cu no ta e trahado ta esun cu constantemente tin cu bay bisa cosnan cu ta cana malo den trabao, ya cu sin tin un departamento cu ta controla manera mester ta, e departamento mes lo constata na momento cu tin cos cu no ta traha bon.
Manera ta awor akinan e departamento ey no ta traha optimalmente, cual ta nifica cu e unico forma pa bo a haya sa cu no ta worde cumpli cu cierto cosnan na pia di trabao, ta pasobra e trahado tin cu bay presenta un keho na departamento di labor. E drempel ey hopi biaha ta dificil pa e trahado, esey lo ta dificil pa e trahado.
Esaki ta pasobra ora un trahado bay pone keho y su doño di trabao haya sa, e por tuma represalia riba e trahado, etc. Pero si bo tin organismo na su luga, cu ta haci e control ey den forma regular, ta evita cu e trahado ta esun cu tin sali dilanti,anto cierto cosnan ta worde constata door di e departamentonan ey. Esey lo ta hopi importante pa e trahado el a informa.
Finalmente, den e congreso a bin dilanti fuera di e parti laboral, e problemanan social, esey tambe a bin dilanti, y nan a combersa hopi rato riba dje cu e minister. Esaki ta door cu e minister actual, ta tanto minister di Labor, pero tambe e tin e cartera di Asuntonan Social. E dos carteranan a worde poni hunto, cual ariba su mes ta hopi importante, pasobra e dos carteranan aki ta afecta y tin influencia sigur riba e otro, segun abogado mr. Hose Figaroa.


text:
Diamars den oranan di mainta Polis ta bay e bushalte chikito den Wilhelminastraat, manera e ta wordo yama. Informacion a drenta cu un autobus a reverse y dal un persona.
N’e sitio nos a constata cu tabata trata di un señora. Segun nos a compronde, e lo bay cruza caminda y net momento cu tabata pasando patras di un autobus. Esaki a reverse y ta dal’e.
Momento cu e auto a dal’e, el a cay y herida su mes.
Ambulance a ser pidi p’e sitio. N’e sitio e señora lo a haye ta discuti tambe cu e chauffeur di e autobus. Segun su version e chauffeur lo a bise cu e no mester cana pasa patras di e auto.
Ambulance a trata e señora n’e sitio mes, mirando cu no tabata nada di gravedad.


text:
Warawara – Diahuebs merdia bou un solo cayente y briyante otro atraco arma ta tuma luga, e biaha aki ariba un cas humilde di un famia chines.
Prome informacionnan ricibi a papia cu un of mas homber a yega na e adres aki na Warawara y a puntra algo relaciona cu cumpramento di auto.
Dado momento e persona aki ta saca un arma di candela y ta bay paden. Tur esaki a pasa dilanti un of mas ctiatura na e cas.
Señora Rasmijn vocero suplente di cuerpo policial ta duna nos e siguiente relato.
” Awe diahuebs merdia pa 12:02 Central di Polis ta haya un jamada cu un atraco a tuma lugar un rato prome na un cas na Warawara. Patrouille di polis a presenta na e cas di biaha y ta bin compronde cu ta trata di dos hende homber . Un color cla y un color scur. Nan a papia papiamento . Un di nan tabata tin un arma di candela na unda e la pone riba e senjora chines na e cas y a pidie pa plaka. Ta asina cu nan a logra bai cu e cartera di e senjora cu ta tin mas o menos afl 500,- y un iphone. Ta asina cu nan lo mester a hui den un auto color shinishi .
Atraco Team a jega na e sitio pa asina sigi cu e investigashon y tuma e datosnan . Tambe a pidi slachtofferhulp pa asina guia e senjora cu a keda cu un susto.
Ken cu por a wak algo jama tiplijn di polis cu ta 11141″.
Ta papia hopi di prevencion y berdad tin cosnan cu un persona mester evita, door di haci cierto cosnan.
Pero con ta para awor, cu den dia cla y cu un solo cayente ariba nos isla, bo lo NO por tin bo porta di cas mas medio habri pa un poco biento pasa, manera antes ?


text:
Personal di CTB a bishitá 4 atrakshon turístiko
...Komo parti di e konsepto ‘Experiential Travel’...
WILLEMSTAD – 11 di yüli 2017 - Resientemente, personal di Ofisina di Turismo di Kòrsou (CTB) a bishitá 4 atrakshon turístiko ku ta pone atenshon na e konsepto di Experiential Travel. Experiential Travel taun forma di turismo kaminda ta konsentrá riba krea eksperensia outéntiko dor di konektá e bishitante na sitionan spesial, hende i/òf kultura di un destinashon. Ta trata aki di un konsepto ku na hopi parti di mundu ta keda praktiká. Meta di e bishita tabata pa eksperensiá e diferente atrakshonnan i duna feedback riba e produkto ku ta keda ofresé komo parti di e konsepto di Experiential Travel. E personal di CTB a bishitá: Kas di Pal'i Maishi, Williwood, Den Paradera di Dinah Veeris i Landhuis Chobolobo. E atrakshonnan aki ta aktualmente den e fase transitorio di bende simplemente un tour pa bende un eksperensia.
Kreaeksperensia ta loke ta pará sentral bou di e konsepto Experiential Travel. E parti di krea eksperensia ta nifiká ku ta brinda oportunidat na e bishitante pa siña, hasi i tambe eksperensiá e hende lokal. E aspekto siña, ta konsentrá riba ken e hendenan di e pais ta i kon nan ta biba. Hasi, ta konsentrá riba laga e bishitante ta un partisipante aktivo i no un opservadó. E último punto importante bou di e konsepto aki ta e parti kaminda e bishitante ta haña oportunidat pa konektá ku hendenan lokal ku ta interesá den kompartí nan kultura, patronchi di bida i partikularmente abilidatnan ku nan tin.
Aña pasá den luna di novèmber, CTB a trese Kòrsou un eksperto riba e tereno di Experiential Travel kual ta sra. Judy Karwacki. Sra. Karwacki a duna un presentashon i workshop di e konsepto aki na sektor privá i tambe a bishitá algun di nos atrakshon i sitionan turístiko pa asina kompartí ideanan nobo ku por yuda nan den e trayekto pa desaroyá e konsepto aki muchu mas. Den 2 grupo personal di CTB a haña oportunidat pa bishitá e 4 atrakshonnan turístiko menshoná pa asina eksperensiá kon e atrakshonnan aki ta pone e konsepto di Experiential Travelden praktiká i pa por duna feedback konstruktivo. Ku hopi orguyo personal di CTB por a konstatá ku e atrakshonnan aki ta hopi bon riba e kaminda pa ofresé no simplemente un tour pero un eksperensia total. CTB ta kontinuá ku su esfuersonan pa sigui promové e konsepto di Experiential Traveldi manera ku e komunidat turístiko ta integrá esaki muchu mas den e produkto ku ta keda ofresé na nos bishitantenan.


text:
Orashon djabièrnè 28 di yüli 2017
Shelu ta kanta Dios su mahestat, firmamentu ta konta di obra di su man. Kada dia ta anunsi’é na e dia siguiente, kada anochi ta splik’é na esun ku ta sigui. Sin papiamentu, sin usa ningun bos, sin zonido pa oreanan tende, nan yamada ta kore pasa tera henter, nan mensahe ta yega te den skinanan di mundu. El a lanta un tènt pa solo den shelu: at’é, un novio, saliendo fo’i su kuartu nupsial, un atleta, yen di brio pa kore su kareda. Solo ta sali na un punta di shelu, kaba ta dal su buèlta te na e otro: nada no por skapa su kalor. Lei di SEÑOR ta perfekto, ta duna alma alivio; testimonio di SEÑOR ta fiel, ta hasi bobonan sabí. SEÑOR su preseptonan ta rekto, ta alegrá nos kurason; SEÑOR su mandamentu ta kla, lus pa nos wowo. Rèspèt pa SEÑOR ta puru, ta dura pa semper; SEÑOR su òrdunan ta drechi, nan ta hustu, un pa un. Nan ta mas deseabel ku oro, un monton di oro puru; nan ta mas dushi ku miel fo’i kas di abeha. Bo sirbidó ta laga nan spiert’é; obedesé nan, sí, ta paga! Ken ta ripará su propio fayonan? Pordoná mi pikánan skondí. Protegé bo sirbidó kontra orguyo, no laga esei dominá mi. Anto lo mi ta perfekto i limpi di tur piká grandi. Mare palabranan for di mi boka i e pensamentunan di mi kurason por ta agradabel na Bo, SEÑOR, mi Baranka i Salbador!
Salmo 19:1-14


text:
Willemstad - Minister di Hustisia, señor Quincy Girigorie a duna instrukshon pa evaluá e reglamentu ku ta trata pèrmit pa artistanan internashonal por presentá na Kòrsou, spesífikamente den e periodo di 1 di dezèmber 2017 te ku 14 di febrüari 2018.
Kompromiso Tripartit Ta Nesesario Pa Por Respondé Efektivamente Riba Rétonan Den Merkado Laboral
WILLEMSTAD/ATENAS – Robotisashon, desaroyonan demográfiko i kambionan klimatológiko tin un impakto grandi riba struktura i komposishon di merkado laboral na gran parti di mundu.
Promé Minister Rhuggenaath ta topa Alkaldenan di Den Haag i Rotterdam.
Den Haag — Na okashon di e bishita di Promé Minister Rhuggenaath na Hulanda pa sera konosí ku Gabinete Rutte III, e promé minister di Kòrsou a bishitá alkaldenan di Den Haag i Rotterdam pa yega na un mihó bista riba riba e posibilidatnan pa koperashon.
EKSAMEN DI BAILE na Sentro di bario Souax
Willemstad - Djasabra 2 di desèmber próksimo, ta tuma lugá na Sentro di bario Souax èksamen di baile pa partisipantenan di skol di baile SOUAX DANCE SCHOOL.
Otro oportunidat mas di estudio den region
Willemstad - Awe Minister Marilyn Alcalá-Wallé a risibí un bishita di kortesía di dr. Nigel Gravesande, B.A.,M.A., PhdD., registradó di University of Guyana huntu ku drs. Guno Rugde, dosente na University of Curaçao. Sr. N. Gravensande a bini na nòmber di Minister di Enseñansa di Guyana, sra. Nicolette O. Henry,MP.
“Tourism as part of our curriculum in our educational system”
Willemstad – CHATA hosted its first Tourism Lab sponsored by MCB at CHATA member Hilton Curaçao. Mrs. Maghalie van der Bunt George, General Director of VPCO provided an interactive workshop on how to incorporate tourism within our school curriculum.
Minister di Enseñansa, Siensia, Kultura i Deporte sra. M. Alcalá-Wallé ta bai pa un Biblioteka Nashonal renobá.
Willemstad - Biblioteka Nashonal di Kòrsou ta rekerí renobashon. Den kuadro di esaki Minister di Enseñansa, Siensia, Kultura i Deporte (ESKD), durante su bishita di trabou na Hulanda, a hasi un bishitá na Biblioteka sentral di Den Haag situá na Spui,


text:
Fondo di penshun PCN e siman ku a pasa a nombra Roy Hooker komo miembro nobo den e direktiva di PCN. Hooker ta bai remplasá e miembro saliente den direktiva di PCN, Will Johnson di Saba. Johson a sinta un total di seis aña den direktiva di PCN. Johnson lo mester a baha kaba despues di a kompletá 4 aña komo miembro di direktiva di PCN. Sin embargo, pa motibu ku a tuma bastante largu promé ku e islanan huntu ku Hulanda a presentá un kandidato nobo pa e puesto den direktiva, PCN a pidi Will Johnson pa keda fungi komo miembro te dia ku a nombra un miembro nobo den e direktiva di e fondo di penshun. E miembro nobo, Roy Hooker, tin a karera largu komo akountent pero tambe komo diputado di e teritorio insular di Sint Eustatius, promé ku 10/10/10. Promé ku su instalashon den direktiva di PCN, Hooker a sigui diferente kurso riba tereno di penshun i tambe a fungi den direktiva komo miembro aspirante, promé ku su instalashon ofisial siman pasá. Tambe Hooker mester a pasa un “screening” basta pisá di parti di banko sentral di Hulanda, manera a bira un eksigensia pa tur dirigente di institutonan finansiero den e konstalashon di e islanan BES. Aparte di Hooker, e direktiva ta konsistí di presidente Harald Linkels, visepresidente Valdemar Marcha i Gerard Bergsma. Den e mesun reunión kaminda a instalá Hooker, a nombra Harald Linkels pa otro término di 4 aña komo presidente di PCN. Direktiva di PCN ta pone hopi balor na kontinuidat den e fondo, espesialmente tumando na kuenta e retonan ku e fondo di penshun ta haña su mes konfrontá kuné i ku por asta bai kulminá den un kòrtamentu den benefisionan den e fondo den aprel 2017. E direktiva di PCN a mustra su mes masha agradesido na Will Johnson pa su tempu i dedikashon ora ta trata di su trabounan pa PCN. Tambe direktiva ta manta felisitashon pa Roy Hooker i Harald Linkels pa nan nombramentu komo miembro di direktiva di PCN.
Riba e potrèt: miembro di direktiva saliente Will Johnson (na man robes) i e miembro nobo di direktiva, Roy Hooker.


text:
Hubert Dirksz, Presidente di FTA, despues di a reuni cu e trahadornan di Orchid Casino (RIU Antiyas), cu ta mustra cu e compania no kier reconoce FTA pa representa e trahadornan, a reuni ayera mainta na Centro di Bario Tanki Leendert.
A keda dicidi cu mayan merdia 2 or un otro reunion a keda convoca pa FTA sinta na mesa cu gerencia di Orchid Casino, cu e speranza cu lo por cuminsa negocia un CAO nobo. Si esaki no t’e caso, por spera accion na dicho casino, ya esey t’e decision tuma ayera den e reunion,
Ta mas di dos aña caba cu FTA a gana referendum pa representa e trahadornan di Orchid Casino y FTA a entrega un proposicion pa cuminsa negocia un CAO.
E compania a dicidi di lanta caso contra Mediador di Gobierno pa bringa presencia di FTA y dos aña a pasa y gerencia no a sinta cu FTA pa negocia e CAO.
Awor despues di dos aña FTA a bolbe mustra cu e tin derecho pa ser respeta y cu mester sinta na mesa. P’e motibo aki compania a exigi lista di miembro. Pero compania a dicidi di haci maluso di e informacion aki pa pone presion riba e trahadornan.
Apesar di tur esfuerzo compania ta haciendo contrario p’asina e trahadornan no wordo representa.
FTA ta condena e actitud aki di e dunador di trabou cu no ta contribuyendo na trankilidad laboral un biaha mas. Pesey di awor caba FTA kier laga gerencia di Orchid Casino sa, cu nan tin diferente paso pa tuma, e.o. cuminsa na pone trabao abao.
Despues di e reunion di mayan merdia 2 or, lo dicidi con siman lo habri na Orchid Casino.


text:
Miedu ku radionan lo boikòtiá su CD a pone ku e ta but'é riba Youtube!
For di novèmber aña pasá te ku yanuari 2011 e tabata riba nos dushi isla Kòrsou. E ta konta nos kiko e biaha akí a impreshon'é asina tantu, te pon'é skirbi algu ku ta pone hende sigui pensa manera sa ta kustumber di su komposishonnan chistoso. Ta trata akí di e kono sido artista, músiko, kompositor, produktor i doño di e kompania 'Chispi records' stablesé na Hulanda, Edsel "Payo" Juliet.
Segun Edsel "Payo" Juliet: "Laga mi bisa na promé lugá ku mi ta bon ku tur radio emisora riba tur isla di abla papiamentu. Sigur sigur ku tur lokutor i tur d.j. na Kòrsou. No ta manera na Oropa kaminda, komo artista i kompositor, bo por ekspresá bo idea i bo talentonan di e forma ku bo ke. Na Kòrsou semper tin algu ku nos mester tene kuenta kun'é. Esei ta pone ku un artista tin ku wanta su brek òf keda sin saka su produkshon, den e kaso aki un CD."
Payo ta sigui konta nos kon aña pasá novèmber el a pasa bèrgwensa na vários snèk i rèstorant chines na Kòrsou. "Tantu mucha i hóbennan komo adultonan no konosé e palabra mener òf señora ora ta komuniká ku un persona ku wowo chines. E chines por ta ta papia papiamentu mihó ku nan mes! Pero tòg nan ta yam'é Chino. Mi no por komprondé di kon e yu di teranan akí no tin e rèspèt pa e chinesnan akí. Nan no ta mésun hende kun'é? Por ta nan tin basta tempu i te asta promé kun'é ta biba kaba na Kòrsou."
Edsel Juliet ta puntra unda kos a bai robes? Den nos edukashon na kas? Ta kuantu kos pa puntra e chines ku ta yuda bo na snèk, rèstorant òf dry-cleaning kon su nòmber ta i pa yam'é na su nòmber? Of sikiera ora papia kun'é yam'é mener òf señora? Awor pa pone nos keda kòrda e asuntu akí pa semper, Payo a skirbi un kantika na papiamentu ku ta trata di un chines. Payo a duna e chines akí un nòmber ku hamas i nunka e pueblo di nos dushi isla Kòrsou lo lubidá! Komo ku e kansion akí ta un tiki inkomfortabel pa sierto skuchadó, Payo ta kere ku doñonan di radio-emisora lo no bai tok'é. Segun Payo: "Mi ta respetá nan desishon di no tok'é. Pero ami sí ta sigui krea mi fantasianan i hunga ku palabranan di nos dushi idioma papiamentu." I manera semper tras di kada komposishon ku Payo skirbi, e tin un mensahe, esta: "Esun ku ta kla pa skuch'é, lo skuch'é". For di mañan tur radio-emisora lo haña e produkshon akí i for di mañan tambe por baha e CD aki gratis for di www.edseljuliet.com. Tambe por skuch'é riba Youtube.
Elaborando riba su gira di fin di aña pasá Edsel ta bisa: "E tabata hopi eksitoso prinsipalmente pa e manera ku e hit Bo tabata sa ku mi ta kasá a dal pega. Loke ta hasi mi hopi kontentu ta ku te ainda e ta zona na radio, méskos ku e videoclip ku ta pasa na Tele Kòrsou i TV 11. Loke ta duna mi ainda mas satisfakshon ta ku ta ami mes a dirigí i a produsié, i ta ami mes a aktua aden." Ke men ku Kòrsou kier a mira "Payo" un biaha mas. Nos a puntra Edsel Juliet kiko ta e plannan ku Selma? El a informá nos ku un kompania di telefòn i internèt a aserk'é pa graba algun spòt di televishon pa nan produkto. Dia 26 di mart te ku 20 di aprel e ta na Kòrsou atrobe ku la BANDA LOCA. Manera kustumber e tin vários toká huntu ku su artistanan di Kòrsou invitá. Tur hende ku ke keda na altura di e agènda di e próksimo gira di Edsel "Payo" Juliet na Kòrsou ta invitá pa bira amigu di Edsel Juliet riba Facebook.


text:
Chofernan di autobus por ta trankilo ya cu e decision aki no lo afecta nan operacion
ORANJESTAD (AAN): Minister Otmar Oduber a bin ta informando for di algun tempo caba e cambionan cu ta bay tuma lugar den Arubus, nos empresa di transporte publico, pa di e forma aki mehora no solamente su situacion financiero, pero tambe servicio na publico.
Den cuadro di e cambionan aki, a tuma e decision di busca no solamente 15 bus nobo, pero tambe 16 autobus tambe nobo, pa mehora e flota di busnan existente cu no ta den bon estado.
A tuma e decision cu pa e rutanan 5,6,7 y 8 lo elimina e uso di busnan grandi y na su lugar lo bin cu autobusnan, mirando cu e cantidad di pasahero pa cu e rutanan aki no ta hustifica e uso di busnan grandi, es decir, no tin suficiente pasahero pa haci uso di bus grandi. Estudionan a mustra cu e uso di busnan na e rutanan aki ta trece perdidanan pa Arubus y e cambio di vehiculonan lo por contribui na mehora e situacion financiero di e compania di transporte publico.
Asina entrante 1 di juli 2012, 15 autobus lo reemplaza e busnan na e rutanan 5,6,7 y 8. Banda di e rutanan aki e autobusnan aki lo yega na lugarnan mas aleha, caminda no tin transporte publico ta yega. E decision aki a bin a base di hopi peticion cu a drenta di personanan cu mester cana distancianan largo pa por haya transporte publico. Di e forma aki ta contribui tambe na mehoracion di servicio na comunidad.
E maneho nobo di Arubus na ningun momento lo perhudica e autobusnan, ya cu ta trata di rutanan existente caba y solamente lo reemplaza busnan pa autobusnan. Minister Oduber na ningun momento a ni pensa di perhudica chofernan di autobus, pa kendenan e tin hopi respet y aprecio mirando e trabao duro cu nan ta eherce tur dia.
E mandatario, kende na e momentonan aki ta den exterior buscando acuerdonan nobo pa mehoracion di transporte aereo y turismo, a indica cu e ta lamenta cu e chofernan di autobus a tuma e decision di bay den accion y manifesta dilanti Bestuurskantoor, siendo cu nan por a tuma e caminda di pidi un reunion cune y asina haya informacion directo y corecto.
E ta compronde nan preocupacion y a indica cu otro siman cu e ta na Aruba el lo reuni cu representante di e chofernan di autobus pa asina splica nan detayadamente e cambionan cu ta bay tuma lugar den Arubus, incluyendo e situacion di e 15 autobusnan cu lo subi caminda entrante 1 di juli.
“Mi sa cu nan ta preocupa, tin hopi mal informacion coriendo rond cu lo tin 31 bus den total lo subi caminda y cu esaki lo perhudica e autobusnan, pero esaki na ningun momento lo ta e caso.
Tin 15 bus nobo na caminda pa reforza e flota di Arubus, mirando e situacion den cual e busnan actual ta, y lo bin 16 autobus, cual un di nan lo keda como reserva. 15 autobus lo reemplaza e busnan grandi riba e rutanan 5,6, 7 y 8 pa haci e servicio uno mas eficiente y mihor y nan lo yega tambe na lugarnan caminda na e momentonan aki no tin transporte publico ta yega”.
Minister Oduber a bisa tambe cu asina e yega Aruba e lo reuni cu e representante di e chofernan di autobus pa scucha nan preocupacionnan, splicanan e situacion corecto y asina yega na palabracionnan cu ta na beneficio di tur hende.


text:
ORANJESTAD(AAN): E siman cu a pasa tabata tin un caso caminda cu personal di Douane na Aeropuerto a haci detencion di un dama kende tabata tin basta droga pega na su curpa. E persona aki den oranan di atardi tabata subiendo avion pa asina bay Hulanda.
El a bay hiba droga, pero durante trabao di personal di Douane a logra pone man riba dje prome cu a subi avion. Esey ta bay a base di tacticanan cu nan ta mira di e pasaheronan cu nan ta mira ora di subi avion, cu droga abordo. Na momento cu a bay haci e control prome cu subi avion, a resulta cu e tabata tin droga riba su curpa y a cuminsa cu un investigacion mesora.
Prome cu e avion a bay, a vigila su movecionnan na aeropuerto. Tambe a cuminsa mira kende ta esnan cu e tabata tin contacto cun’e na aeropuerto. A bin saca afo cu e lo tabata tin contacto cu un persona cu ta conoci den bringamento, esta e ta un bringado di MMA. Ta trata aki di e conocido bringado di inicialnan JB.
Na momento cu a mira tur e movecionnan aki y a detene e dama, a bay mesora pa tambe pa detene e bringado di MMA, un persona Arubiano. E tabata ya caba riba avion. A acerk’e den avion, personal di Douane, autoridad, hunto cu departamento di Crimen Organisa cu ta atende cu droga, a bahe for di avion.
A cuminsa tambe un proceso di interogacion. E momento ey, mirando e forma cu e dama cu a wordo gara cu droga na su curpa, tabata move y expresa, a sospecha cu e persona aki lo tabata guia e courrier, cu tabata abordo.
Es decir, e lo ta esun cu ta doño di e droga y na momento cu e lo yega Hulanda, e proceso ta sigui pa entrega e droga, na esunnan cu mester tum’e. Den e caso aki a bay cu tur dos warda.
E MMA Fighter a keda cera sigur pa dos dia y na di dos dia, despues cu autoridad a haci full un investigacion, a bin resulta cu loke e dama tabata indica, no tabata corecto.
Ningun momento e bringado di MMA, JB tabata cun’e. Parce cu nan lo a topa otro den e proceso, pero no ta cuestion cu nan tabata hunto y ningun momento nan tin un conocemento of tin amistad cu otro.
Pesey mes den oranan di mainta, dos dia despues, e bringado di MMA a wordo laga den libertad. E no tin nada di haber cu e caso. E dama si a keda cera. E tin cu bay duna cuenta dilanti hues den corte.


text:
Hospital a celebra cu su empleado di luna di juni 2017 den persona di Darlene Laveist. A nomina Darlene Laveist a base di puntonan, virtudnan cu nan a manda dilanti p’asina e por yega na remarca y pa keda eligi como empleado di luna.
Locual cu ta resalta den Darlene como empleado ta cu e ta un persona cu ta gusta siña y desaroya su mes, manager di Human Resources, sra. Sheila Kelly a expresa.
Segun Kelly, “E ta un persona hopi dinamico y yena di energia. Tambe e ta duna tur su apoyo y coopera cu otronan.”
Darlene ta un persona cu semper ta mira cosnan na e banda positivo, p’asina e por drecha cosnan, procesonan, p. e. den e departamento di Human Resources.
Algo cu ta pone Darlene destaca ta cu e no ta ria pa haci extra trabou, cu ta tareanan cu normalmente no ta pertenece na su encargo.
“E ta un persona cu ora e hinca algo den su cabes pa ehecuta, e ta bay p’e y haci’e mas miho posibel”, sra. Kelly a indica di e cualidad di su colega Darlene Laveist.
Secretaria di Human Resources di Hospital, Darlene Laveist, a keda scogi como empleado di luna di juni. Darlene Laveist tabata emociona pasobra e no a spera cu nan a scoge su persona.
“E tabata un sorpresa hopi bunita di mi coleganan cu a nomina mi como empleado di luna”, Darlene Laveist, kende tabata contento, a bisa.
Darlene Laveist ta un persona pro-activo na su pia di trabou y e ta kere cu otronan tambe mester haci mescos. Keda haci pa alcansa cosnan miho, di ta multitasking y semper keda siña algo nobo.


text:
“Nos por a scucha Minister Presidente papia cu a habitantenan di Parkietenbos, primintiendo nan cu e lo cera e dump. Pero, manera a bira un custumber caba, Minister Presidente ta hunga un wega di contradeci su mes pasobra ora cu e papia cu e trahadornan di Serlimar, e ta bisa cu e no lo bay cera dump”, segun Parlamentario Chris Romero.
“Apesar di tin dos Minister di medio ambiente y un Minister Presidente cu a papia asina hopi riba medio ambiente pero a haci asina poco, cu e resultado cu e habitantenan di Parkietenbos ta fada, y ya no ta kere mas den e promesanan di Gobierno.
E molester cu e vecindario aki tin pa añas caba cu huma, musca y e trucknan, ta inimaginabel.
Solamente pensa si abo lo tin un dump den bo bario, con lo bo sintibo si bo ta bibando un situacion asina”, Parlamentario Romeor ta splica.
“Teniendo na cuenta e situacion precario cu e habitantenan di Parkietenbos ta biba, awe mi bin cu un plan structura di kico MEP lo haci pa mehora e problema, aki unabes den nos drenta Gobierno.
E prioridad number uno lo ta pa paga e candela definitivamente, manera MEP a haci caba antes. E biaha aki lo instala tubonan necesario pa saca e gas cu tin den e cero y flair esaki na un manera mas responsabel.
Lo inverti y educa pa separa desperdicionan for di otro. Nos mester cuminsa reduci, recicla of reusa gran parti di e desperdicio p’asina tin menos sushi bayendo direccion di dump.
Y si e miho opcion ta pa inverti den e planta eynan pa por reduci e sushi cu ya caba ta riba dump, nos lo haci esaki tambe”, e Parlamentario ta sigura.
“E vision di MEP ta pa Aruba bira un “zero waste community” y si ta necesario pa nos tin un landfill moderno, e mester cumpli cu tur exigencianan internacional.
Un cos si, nos ta sigur, cu mester sanea ful e area aki. E impacto ambiental y contaminacion cu tin awor, ta algo cu nos no por permiti mas ariba nos isla”, Parlamentario Chris Romero ta termina.


text:
Pregunta: Kiko ta un di e obstaculonan mas grandi den yuda nos economia crece?
Pregunta: Kiko un plataforma digital interbancario lo significa pa Aruba?
Pregunta: Kiko un plataforma digital interbancario lo significa pa Aruba?
Pregunta: Con lo bay om cu Illegalidad na Aruba?
Pregunta: Ontheffing mester keda den man di Minister?
Pregunta: Kiko lo haci pa duna small businesses un empuhe?
Pregunta: Con lo eleva nos scolnan den un Kennis-economie?
Pregunta: Con ta bay pak aan achterstand den Belangdienst?
Pregunta: Ki pilarnan economico nobo AVP lo focus riba dje durante 2017-2021?
Pregunta: AVP lo legalisa Canabis den e sigiente gobernashon?
Pregunta: Cua ta e Top 3 enfermedadnan na Aruba y con lo attende cu esaki?
Pregunta: Dicon nunca a bin un Thorax Centrum na ImSan (San Nicolaas)?
Pregunta: AruBIG ta stroba studiantenan Rubiano (den region) di bin back Aruba?
Pregunta: Nos mester un 2do Hospital na San Nicolaas?
Pregunta: Helicopter ta effectivo den combati criminalidad? Tin mihor opcion?
Pregunta: Dicon tin menos traficacion richting Aruba compara cu Corsow?
Pregunta: Awor si oposicion kier mas Illuminacion di Bario?
Nos ta haya hopi pregunta for di pueblo tocante different topiconan. Tambe partidonan den oposicion ta yena pueblo cu speculashon y informashon cu no ta correcto.
Den section aki nos candidatonan ta contesta various pregunta cu ta biba hopi den nos communidad. Tur video ta duna un splicacion den 5 minut of menos. Educa bo mente Bo voto ta importante. Zorg pa bo ta bon informá. Si bo sinti falta di un pregunta, please mande pa nos y nos lo purba contesta esaki mas liher cu ta posibel.
Uza e contact form aki pa submit bo pregunta.  Tira un bista tambe riba nos Facebook page . Kizas tin un video tocante esey caba.


text:
Grandesa di nos pueblo, nos ta mir’e den nos mes ora nos sa ta ken nos ta,
nos ta disfrut’e ora nos ta conoce nos libertad y reconoce nos responsabilidad.
Grandesa di nos pueblo ta tur loke tur dia, Aruba ta brinda nos y ta pone den nos man,
cu sigur niun otro tera, por ofrece nos asina tanto calor, amor y bondad.
Grandesa nos ta descubri’e den nos cultura cu ta e spiel y refleho di nos identidad,
den nos cunukeronan y nan humildad, den nos piscadonan balente luchando contra lama.
Den nos artistanan creativo y talentoso demostrando e amor pa nos libertad,
den e pinturanan di nos indjannan den cua nos por destaca nos creatividad.
Grandesa di nos pueblo, nos por mir’e den nos naturalesa asina rico y diversifica,
den nos cuebanan y playanan cu local y bishitantenan ta keda encanta.
Den e caranan di nos muchanan y hobennan na unda nos por mira pinta Aruba su mañan,
den e sabiduria di nos grandinan na unda nos herencia lo ta keda sigura.
Grandesa nos por scuch’e den nos idioma Papiamento den cua nos ta comunica,
den e palabranan profundo y sincero cu nos por haya di un bon ruman.
Den e trato cu nos ta brinda na nos bishitantenan, famianan y amigonan,
ofreciendo cada dia nos alegria, nos generosidad y sinceridad.
Grandesa di nos pueblo nos por hay’e ora nos ta biba den paz, harmonia y trankilidad,
den e virtud, enseñansa y sabiduria di nos grandinan, cu nos mester sigui practica.
Grandesa no ta den tamaño di nos isla, sino den detayenan simpel cu balor sentimental,
manera nos cultura, nos folklore y tradicion na unda nos por descubri tur nos identidad.
Grandesa di nos pueblo nos ta hay’e ora nos ta siña lucha, bataya y sacrifica,
pa nos por haya cada dia ariba mesa, e pan y alimento bendiciona.
Ora nos ta pone curason na tur loke nos ta propone pa alcansa,
ora cu nos ta sinti nos mes feliz di biba ariba un tera asina bendiciona.
Grandesa di nos pueblo ta ser refleha den nos caracter generoso y nos humildad,
ora nos ta consciente y ta reconoce cu e futuro di Aruba ta den nos propio man.
Grandesa di nos pueblo ta ora nos paisahe, patrimonio y herencia ta lagabo inspira,
manera ora nos ta mira nos bandera den cielo ta balia cu biento un dushi wals.
Grandesa di nos pueblo ta ora nos ta brinda nos isla nos atencion y fidelidad,
ora nos ta expresa cu nos echonan, cu nos ta stima Aruba di berdad.
Grandesa ta florece ora nos ta conoce tolerancia y ta capaz di comparti cu igualdad,
ora nos ta sembra den nos tera, cultiva y cosecha pa e dia di mañan lo ta uno sigura.
Grandesa di nos pueblo, nos por contempl’e den e paisahe Caribense y tropical,
den e bukinan di nos historia na unda nos logronan ta bon documenta.
Den nos naturalesa cu ta resalta pa su brisa refrescante, nos clima y nos lama,
den e color di nos cuero na unda nos por mira e solo ta pinta.
Grandesa di nos pueblo ta nos pais, nos rais, nos cultura, nos folklore y nos identidad,
cu ta haci nos orguyoso y satisfecho di tur loke nos ta.
Ta nos hendenan, nos solo cayente, nos color di cuero, nos rasa di indjan,
cu ta brinda nos mas di un motibo pa nos ta mas cu namora.
Grandesa di nos pueblo ta nos simpatia, nos cortesia, nos amabilidad y nos cordialidad,
cu t’e prendanan mas valioso riba nos cara refleha,
Ta nos poesianan, nos storianan, nos cuentanan y nos leyendanan,
cu ta conta e grandesa di nos pueblo y ta resalta nos identidad y libertad.
Grandesa di nos pueblo ta nos bida, nos famia, nos historia y nos simbolonan nacional,
cu ta yena nos cu emocion y ta brinda nos tur felicidad.
Ta e amor pa nos patria, nos caracter humilde, cordial y servicial,
cu ta e rikesanan di mas grandi cu nos mes a hereda…!
Competencia Literario: “Poeta di Patria…! Aruba, 13 di maart 2017.
Titulo: “Grandesa di nos Pueblo…!” Autor: Jhon Freddy T. Montoya.


text:
Plataforma Politico POR ta desea tur hende muher un feliz dia riba Dia Internacional di Hende Muher.
E ser femenino ta yiu, mama, casa, wela, pero hopi biaha tata tambe y ta carga un responsabilidad masha grandi yena semper cu amor y dedicacion.
Riba e dia special aki E Forsa Nobo ta reflexiona riba e hecho cu na Aruba mas y mas ta mustra riba e importancia y respet cu mester existi pa hende muher y duna atencion special riba e abuso cu keto bay ta existi contra e ser femenino, tanto na cas como na trabou.
Den e ultimo aki ainda no a logra e meta di por yega na un pago igual pa un trabou igual unda ta sobresali cu e hende homber ta gana mas cu e hende muher.
Specialmente e hende muhernan formando parti di e plataforma politico POR ta poniendo y lo sigui pone hopi atencion riba e tema aki pa logra e meta final di e respet cu e hende muher merece den tur area di bida.
Feliz Dia di Hende Muher!


text:
Tata Santo, awe mi a lanta cu hopi entousiasmo pasobra mi sa cu Bo ta stima mi y Bo ta stima cada un di nos. Nos bida sin Bo no tin sentido. Danki Señor cu nos por conta cu Bo tur momento.Tata Stima Abo so tin e poder di crea y transforma. Nos ta desea di sinti Bo paz pasobra Bo presencia ta alivia nos alma di tur afliccion. Nos ta duna Bo danki pasobra Bo a laga nos descubri Bo grandeza y e forza di Bo Palabra. Awe Bo ta mustra nos e parábola di e dos yiu hombernan cu e Tata a manda bai traha den su hofi di wendruif. E mayó a contesta cu no pero despues toch a recapacita y a bai. E otro yiu a bisa si pero toch e no a bai.(Mt.21,28-32)
Dios ta laga nos liber pa scohe. E ta yama cada un di nos pa nos por conoc’E mas y stim’E mas. Cu Señor por duna nos e gracia di ta fiel na e contesta di su yamada. Cu nos por reconoc’E como nos unico y berdadero Señor di nos bida. Amen.


text:
Joe"King"Oliver
Kontenido
Joseph 'king' Oliver (1885-1938)[editá | editá fuente]
Joseph king Oliver a nase aña 1885 na Aben Louisiana USA,e fecha di nasementu no tabata registrá,pero den su biografia ta pará ku el a nase na un plantashe den besindario di Donald ville(Louisiana).Su mama tabata traha komo kria den kushina di un famia blanku.Despues e mayornan a biba na New Orleans.E tata a bai laga e mama ku e yunan,despues ku e mama a muri Joe su ruman muhé mayor a kuida p'e. Den su hobentut Joe Oliver a haya un aksidente i a perde su wowo robes.Na edat yong Joe a kuminsa toka den un banda ( fanfar ).Na edat 14 aña e tabata toka trombone i cornèt den banda,despues ela bai toka den brassband ku Walter Kenehan a forma.Dia e tabatin 15 aña ela kuminsa toka den un banda ku tabata yama (The Boysband).Joe tabata traha ora ku e tabata liber el tabata pratiká hopi riba cornèt.Dia Joe tabatin 17 aña di edat ela haya un trabou serka un famia blanku,unda e tabata traha komo butler.Ku 20 aña Joe kuminsa bai kabaret.Den distrektnan di lus kora na New Orleans tabatin nightclubs i klupnan di muhénan di bida kaminda hopi musikantenan tabata toka.Joe Oliver tabata impreshoná dje estilo musika dje tempu ei ku nan tabata toka den klupnan.
Su Karera[editá | editá fuente]
Joe Oliver a kuminsa toka na edat yong ku hopi tokadó ku tabatin fama e tumpu ei.E tabata respetá tokadonan di cornèt manera Manuel Perez i Freddie Keppard.Un pianista bon yamá Richard M. Jones tabata gusta e estilo dje tokadó yong Joe Oliver.E tabata korda un anochi den dos klup tabatin tokamentu,un dje klupnan tabata toka Freddie Keppard un mihor takadó di cornèt,e klup tabata yenyen di hende. Den e klup na otro banda di kaya kaminda Richard M.Jones tabata sintá tra'i su piano warda ora pa e kuminsa toka.E mucha homber yong Joe Oliver ku tabata pará den porta a bira bini hopi nervioso serka Richard M.Jones Bisé, "kué B-flat riba piano,"(Basic Piano Scales in B-Flat (Bb). Joe Oliver ku tabatin su cornèt den man a kana bai den porta,hisé pone riba su boka i kuminsa supla e tononan di mas bunita ku Richard M.Jones tende den henter su bida komo tokado di piano.Mes ora e hendenan den e klup kaminda Freddie Keppard tabata toka a basha bin na otro banda di kaya pa tende ta ken ta toka cornèt binta asina. Mes ora e klup a yena ku hende.Joe kuminsa hari su den mes.Foi e dia ei e klup kaminda Richard M. Jones ku a pidi Joe Oliver pa keda toka, tabata yenyen di hende tur dia.Na aña 1916 Joe Oliver a kuminsa toka den Kid Ory's band,e tempu ei nan tabata e miho tokadonan den New Orleans. Kid Ory tabata orguyoso di manera ku Joe tabata toka,te ku ela kuminsa yamé,"King Joe Oliver," te na su morto Joe a keda karga e nòmber aki.
Jim Crow Laws[editá | editá fuente]
Den e tempu nan ei tabatin lei "Jim Crow Laws" tabata un lei hopi rasial kontra Afro Merikano. ku tabata un lei pa hasi Afro Merikano keda siudadanonan di segunda rango henter nan bida,no den sùit so,pero riba henter Merka.Blanku nan tabata hasi abuso i cherché di hende pretu,nan tabata pinta nan kara pretu pa bai balia bula rond den theater manera payaso pa hasi cherché di Afro-Merikanonan pa kibra nan moral.E plan di outoridatnan tabata pa e Jim Crow plama riba henter Merka meskos ku e musíka Jazz .Nan no a logra, pasobra den sùit mes tabatin hopi hende blanku ku tabata impreshoná di musíka Jazz.E blanku ei a kuminsa toka e Dixland Jazz.Asina por mira ku opreshon ta bini bèk manera búmeran.Jazz musíka a kuminsa plama riba henter Merka i despues riba Oropa i tambe riba henter mundu.
Emigrashon Fo'i Sùit[editá | editá fuente]
Entre aña 1916 pa 1920 hopi artista i musikantnan Afro-Merikano a bai nort pa un bida mas mihor.Na aña 1918 Joe King Oliver manera e tabata yama den e tempu ei a mové pa chicago i tabata traha manera sideman te 1919,promé ku ela kuminsa toka den banda di lawrence Duké i den banda di e legendario basista Bill Johnson. Joe King Oliver a kasa ku un muhé ku tabata yama Stella ku tabatin un yu muhé di su prome matrimonio.Oliver a tuma e banda di Lawrence Duke ofer te na aña 1921 e tabata toka na diferente nightclubs manera Deluxe Café,Pekin Cabaret i Dreamland.Na mesun aña 1921 Joe Oliver a mové pa West Coast San Francisco Bay.Na juni 1922 Joe bolbe bèk Chicago i lanta su mes banda ku tabata yama Creole Jazz Band ku a haya nan entrada den Lincoln Gardens. Na aña 1923 e banda a yega na un nivel haltu pa bai graba nan prome disko na Cennett label.E banda di Joe King Oliver tabata mihor banda di Chicago den e tempu ei, ora ku otro nightclubs nan sera nan porta,hopi di tokadónan tabata bai Lincoln Gardens pa tende Joe Oliver ku su banda toka.Joe King Oliver tabatin un tokadó di trompet yong den su banda.E bon takadó hoben aki den Creale Jazz Band tabata niun hende mas ku mihor tokadó di trompèt di mundu Louis Armstrong ku tabata toka e segunda trompèt.E dia nan ei tabata e promé toká nan di Louis Armstrong pafó di New Oleans.Joe King Oliver ku Louis Armstrong a toka te na aña 1924 na Lincoln Gardens,despues nan tabata toka na Café Plantage.Louis Armstrong a bisa ku Joe King Oliver tabata mas ku un mèntòr p'e, e tabata yamé Papa Joe.
King Oliver Dixie Syncopators[editá | editá fuente]
Na fin di aña 1924 mes e banda a kibra,e otro tokadonan a bai,ta Louis Armstrong ku Lil Hardin so a keda i despues nan tambe a bai.Joe king Oliver a forma un banda nobo na aña 1925 ku tabata yama"King Oliver Dixie Syncopators" dos aña nan a toka den Chicago's Plantation.E formashon tabatin Luis Russel (piano),Barney Bigard (klarinet òf tenorsax), Joe King Oliver mes (cornèt),Bert Cobb (tuba),Bud Scott( banyo),Billy Paige,(alto sax òf klarinèt) Albert Nicholas,(klarinèt) Shoffner Bud (trompèt) Paul Barbarin (drùm) i Kid Ory( Trombone).Na aña 1927 no tabata bai masha bon ku Joe King Oliver.Ela a haya un toká na York City Savoy Ballroom.E tabata toka tambe den Cotton Club.Joe a graba tambe ku e banda aki na Vocalion Label,despues nan a bai turné i a toka hopi mes ku e formashon aki.
Krisis di Ekonomia[editá | editá fuente]
Na aña 1930 a Kuminsa e prome krisis di ekonomia mundial.Joe King Oliver a pèrdè tur su sennan ora ku sistema Banko Merikano a hundí,despues su salú tambe a kuminsa bai atras.Joe tabatin hopi problema ku su djentenan dor di tokamentu di trompèt ,no tabata posibel mas pa e toka.Anto nèt ela haya un par di toká na New York,pero mundu tabata meimei di e krisis grandi di 1930.Joe King Oliver tabata henteramente bankrut ela pèrdè tur su sennan.Joe King Oliver a mové pa Savannah (Georgia) e tabata biba den un kas di kuido,tin ora e tabata kohe un jòb,pero no tabata yudé nèt nada.Joe King Oliver un musikante legendario ku a pone un bunita estilo di jazz ku hopi tokadó nan grandi a kué estilo aki ku Joe trese den mundu di jazz ku su mes ritmo, te awendia su hit nan grandi ta sona bunita. Trompetista i kompositor i un lider di banda hopi konosí den su estilo di toka,e tabata usa un dèmper pa duna un otro sonido na e tròmpèt.El a komponé hopi musik manera "Dippermouth Blues","Sweet Like This" i "Doctor Blues" i Joe Oliver tabata mèntòr di Louis Armstrong i su influensia riba Louis tabata grandi ku Louis a bisa "ku Joe Oliver no a èksistí awendia no lo tabatin e estilo Jazz aki"Foi aña 1908-'17,Joe kuminsa toka ku brass bands i fanfarnan dje tempu ei manera, The Olympia,The Onward,The Magnolia i The Eagle.Na aña 1910 ela kuminsa toka den The Original Superior Orchestra,despues Joe tabatin su mes banda.prome ku ela mové pa Chicago aya e tabata lider di un banda ku a bira famosó den mundu.Prome Joe Oliver tabata toka trombòn,despues ela kambia trombòn pa cornèt.
Joe"King"Oliver a Fayesé[editá | editá fuente]
Lastimamente Joe King Oliver un homber grandi di jazz musíka a muri mes pober ku el a nasé.Na aña 10-04-1938 ela haya un derame serebral (hersenbloeding) i a muri na Saranna (Georgia)Joe Oliver a hiba jazz fo'i New Orleans na Chicago,California, New York i despues e estilo di jazz aki plama riba Oropa di aña 1930 i '40 i tambe riba henter mundu.Joe King Oliver mes a komposá hopi dje musiknan.


text:
Proximamente Banco di Caribe lo optimalisa su sistema di BdC Online Banking p’asina ofrece clientenan un mihor experiencia.
Pa por realisa esaki mester interumpi e servicionan di BdC Online Banking dia 17 di maart 2017 pa 5’or di atardi te dia 19 di maart 2017 te final di dia.
Clientenan na Aruba cu tin cuenta bancario cu Banco di Caribe lo no tin aceso na e servicio di BdC Online Banking.
Durante di e periodo ariba menciona, lo no ta posibel pa haci uzo di BdC Online Banking.
Entrante dia 20 di maart 2017 BdC Online Banking lo ta bek den servicio.
Unabes e optimalisacion ta completa, usuarionan lo por disfruta di un mihor experiencia online.
Ta posibel pa, e.o., un cliente mes activa of blokia su tarheta di banco ora e ta bay den exterior.
Tambe, e cliente mes por blokia of desblokia transaccionnan riba su cuenta si sosode cu el a perde e tarheta di banco.
E optimalisacion lo haci posibel cu e cliente por aproba transaccion y pagonan den un biaha. Mescos cu pa clientenan empresarial e asina yama ‘bulk payment’ tambe ta posibel.
Banco di Caribe ta pidi disculpa p’e interupcion aki, pero ta sigura cu despues di e optimalisacion, clientenan lo disfruta di un mihor experiencia riba e sistema di BdC Online.


text:
Den fin di siman lider di MEP, Evelyn Wever-Croes acompaña di candidatonan Amy Richards, Shailiny Tromp-Lee, Sharlene Starke, Ady Thijsen, Luigi Bergen, Setty Christiaans, Glenbert Croes, Guilfred Besaril, Jerehm Campbell y Endy Croes a bishita e barionan di Cashero y Zumbo.
Nan a wordo hopi bon ricibi y por a scucha
Durante diadomingo, candidato Leonardo Maduro riba lista di Partido MAS a sa di organisa un exitoso BBQ na nan cede situa na Playa. Aki, famia, amigo y sostenedornan di e partido a bin hunto pa gosa, pasa un rato ameno y sera conoci mas di serca cu e partido.
E candidato
Durante e siman di vakantie 24 july pa 31 july Kerekentenchi Crew ta presenta un otro vakantie camp, e biaha aki e cede di Kerekentenchi camp ta na Centro di Bario Playa Pabou.
Di acuerdo cu Lyonel J. Dirksz, durante e siman di camp muchanan lo haya diferente presentacion hopi interesante
Royal Power Tat Fat Home Depot ta elimina Suffisant Eagles di Corsou y ta pasa pa final
Champ of the Champs 2017 den su di 11 edicion dedica na Bibiano Croes.
E fuerte equipo SV Royal Power, cu porcierto tin 8 titulo bao su faha den Champ of the Champs den 10
E prome Acuerdo di e “FirstPartnership Principles” a wordo firma na 2005 y ta sigui t’e unico acuerdo den e sector financiero den Caribe.
Diesdos aña despues di a firma e prome documento historico, CIBC FirstCaribbean y miembronan di 11 sindicato regional a cuminsa recientemente un di Dos Acuerdo di e
Como ya ta un tradicion den temporada electoral, Partido MEP ta bishitando pueblo cu e intencion di cubri tur bario y tur cas di Aruba cu nos mensahe di cambio pa nos pais.
Candidatonan hunto cu nan sostenedornan, tur dia ta bishita casnan pidiendo e confiansa y sosten di voto pa
Diabierna 23 di juni, durante e evento exitoso “Dakota P’e Cambio, partido MEP un bes mas a duna reconocimento na baluartenan di e partido cu durante hopi aña a dedica nan tempo pa engrandece e partido.
For di maart aña pasa, e di tres lider di partido MEP, sra Evelyn Wever-Croes
AVP a bolbe faya nos pensionadonan. Den Parlamento Gobierno a trece padilanti cu pensionadonan den ultimo añanan a bay atras cu 248 florin pa luna. Awor Gobierno di AVP kier duna nan 25 florin so aumento pa luna, pasobra supuestamente Aruba tin un Mega Debe.
MEP a prepara un amienda pa
Diabierna mainta Prome Minister Mike Eman compaña pa su colega di Infrastructura Benny Sevinger y di Husticia Arthur Dowers, a presencia momento cu e prome caba di asfalt a wordo poni riba e brug di Green Corridor.
E trabou aki ta marca otro punto hopi importante den e totalidad di e
Hopi lo puntra kico un brug tin di haber cu un mihor calidad di bida p’e ciudadanonan di Aruba. “Tur cos,” Minister di Infrastructura Benny Sevinger a bisa na momento cu el a presencia e ultimo trabounan cu ta wordo haci riba e brug nobo di Green Corridor.
Den fin di


text:
“Mi ta contento cu ATA ta entrega nan presupuesto di otro aña caba, cumpliendo cabalmente cu reglanan vigente”, asina Minister di Turismo, Transporte, Energia y Medio Ambiente, Ing. Mike de Meza a duna di conoce despues di a ricibi e presupuesto for di man di director di ATA hunto cu Hunta di Supervision. Ta den e presupuesto aki ta fiha e vision y maneho pa aña 2018, mara na e fondonan aloca.
Aruba Tourism Authority (A.T.A.) ta proyecta un crecemento di 3.7% den ‘stay-over arrivals’; crecemento di entre 2% y 3.5% den Tourism Receipts, mientras cu ta estima un resultado di 0.8% di “Revenue per Available Room (RevPar)”. Turismo crucero ta proyecta pa crece minimalmente cu 7% den cantidad di pasahero.
Probablemente e aña aki ‘stay-over arrivals’ lo conoce un caida di 6.6% incluyendo Venezuela y cu un aumento di 5.9% si exclui Venezuela. E RevPar te cu juli ta mustra crecemento mas fuerte den Caribe, esta di 12.3%. Tanto den 2017 como tambe den 2018 lo experencia un crecemento fuerte den e temporada abou di turismo crucero, mientras cu temporada halto ta keda stabiel.
Di acuerdo cu e presupuesto presenta pa 2018, un total di 71.4% di e entrada operacion di A.T.A. lo ta destina na mercadeo y promocion, 7.2% na desaroyo di nos destinacion, 1.2% na e fondo di Aruba Hospitality and Security Foundation y 16.7% na gastonan operacional.
“Cu turismo siendo un pilar importante di nos economia, e rol di Aruba Tourism Authority den promove y percura pa crecemento ta esencial. Ta obvio cu nos a laga e maneho den man di e expertonan eyden, sin metemento directo y a cambio ta nota un bon prestacion”, asina Minister Mike de Meza a finalisa bisando.


text:
zoomaruba.com a entrevista Beto Hernandis. Like e pagina di facebook di Rave Junkies Rave Junkies. 1.Kiko esaki significa pabo, rave junkies? Rave Junkies started as “ILoveHouseMusicAruba” Continue reading
Category Archives: Blog Interviews
Sera conoci cu e pagina di facebook “Team Boobies Int”
zoomaruba.com a entrevista srta Barbara Fernandez. Like e pagina di facebook di team boobies int Team Boobies Int 1. Con bo a bin cu e idea di teamboobies? Continue reading
zoomaruba.com ta presenta un seccion nobo yama “blog interviews”
zoomaruba.com kier a informa nos usuarionan cu nos lo cuminsa un seccion nobo yama “blog interviews”. Akinan nos lo hacie entrevista cu representante di un facebook page riba diferente ramo. Continue reading


text:
CAPITULO UN
‘Aunke El A Muri, E Ta Papia Ainda’
1. Dicon e famia di Adam cu Eva no por a drenta e Hofi di Eden, y kico tabata Abel su deseo di mas grandi?
ABEL tabata riba un sero hunto cu su carnenan cu tabata come yerba trankil. El a bira wak na horizonte, caminda e por a mira un luz debil asina. E tabata sa cu eynan tabatin un spada na candela cu tabata draai continuamente, blokiando entrada di e Hofi di Eden. Un tempo su mayornan, Adam cu Eva, tabata biba eynan, pero awor ni nan ni nan yiunan no por a drenta mas. Kisas a cuminsa bira scur ora cu Abel a hisa cara wak cielo y pensa riba su Creador, mientras cu biento tabata pasa den su cabey. Kisas el a puntra su mes: ‘E relacion entre hende y Dios lo drecha un dia?’ Esey tabata Abel su deseo di mas grandi.
2-4. Con Abel ta papia cu nos awe?
2 Awe Abel, e di dos yiu di Adam, ta papia cu bo. Abo ta tend’e? Kisas bo ta pensa cu esey ta imposibel, pasobra el a muri hopi tempo pasa. Casi 6.000 aña pasa su curpa a bira stof y caba na nada. Fuera di esey, Bijbel ta siña nos cu “e mortonan no sa nada.” (Ecl. 9:5, 10) Ademas, ni un solo palabra cu Abel a papia ta skirbi den Bijbel. Pues, con e por papia cu nos?
3 Inspira pa Dios, apostel Pablo a skirbi: ‘Aunke Abel a muri, pa motibo di su fe e ta papia ainda.’ (Lesa Hebreonan 11:4.) Si, e ta papia pa medio di su fe. Abel tabata e prome ser humano cu a cultiva e bunita cualidad ey. El a demostra su fe na un manera asina impresionante, cu su ehempel ta un patronchi bibo cu nos por imita awe. Si nos studia su ehempel y haci esfuerso pa imit’e, ta comosifuera nos ta tende Abel papia cu nos.
4 Pero, kico nos por siña for di Abel y su fe siendo cu Bijbel ta bisa masha poco di dje? Laga nos wak.
“Dia A Funda Mundo”
5. Dicon Hesus a referi na e epoca di Abel como “dia a funda mundo”? (Wak tambe e nota.)
5 Abel a nace casi na comienso di historia humano. Siglonan despues, Hesus a referi na e epoca di Abel como “dia a funda mundo.” (Lesa Lucas 11:50, 51.) Ora Hesus a uza e palabra “mundo”, e tabata kiermen evidentemente e hendenan cu por a ser rescata for di pica. Abel tabata e di cuater ser humano na mundo e tempo ey, pero aparentemente e tabata e prome cu pa Dios a bin na remarca pa haya salbacion. * Ta bisto cu Abel no a lanta den un ambiente cu bon ehempel cu e por a imita.
6. Ki sorto di mayor Abel tabatin?
6 Pues, aunke mundo a caba di cuminsa, ya e famia humano tabata biba den un situacion hopi tristo. Abel su mayornan, Adam y Eva, probablemente tabata hopi bunita y yen di energia. Na principio, nan tabata perfecto y tabatin e chens di biba pa semper. Pero nan a comete e fayo di mas grandi di nan bida, y nan tabata sa esey: Nan a rebela contra Jehova Dios, y el a saca nan for di Paradijs. Como cu nan a pone nan propio deseonan prome cu tur otro cos—hasta prome cu bienestar di nan descendientenan—nan a perde perfeccion y bida eterno.—Gen. 2:15–3:24.
7, 8. Kico Eva a bisa ora Cain a nace, y kico kisas el a pensa?
7 Despues cu Dios a saca Adam cu Eva for di Paradijs, nan tabatin un bida duro. Ora nan prome yiu a nace, nan a yam’e Cain, y Eva a declara: “Mi a haya un yiu homber cu yudansa di SEÑOR.” Kisas Eva a pensa riba e promesa cu Jehova a haci den e Hofi di Eden, esta, cu un cierto muher lo a haya un “simia” (un descendiente) cu un dia lo caba cu e malbado cu a hinca Adam cu Eva den mal caminda. (Gen. 3:15; 4:1) Acaso Eva a kere cu ta e tabata e muher menciona den e profecia ey y cu Cain tabata e “simia” priminti? Si ta esey el a pensa, e tabata completamente ekiboca.
8 Ademas, si Adam cu Eva a hinca e ideanan ey den Cain su cabes segun cu e tabata crece, esaki sigur lo a hacie hopi arogante. Poco tempo despues, Eva a duna luz na su di dos yiu homber, pero di e yiu aki si e no a bisa nada particular. Nan a yam’e Abel, cu kisas ta nifica “Rosea”, of “Banidad.” (Gen. 4:2) Acaso nan a dun’e e nomber ey pasobra nan no a spera mucho di dje manera nan a spera di Cain? Nos no sa.
9. Kico mayornan awe por siña for di e relato tocante Adam cu Eva?
9 Nos por siña hopi for di e relato tocante e prome mayornan ey. Mayornan, puntra boso mes: ‘Loke mi ta papia y haci ta stimula e orguyo, ambicion y tendencianan egoista di mi yiunan? Of mi ta siña nan stima Jehova y forma un amistad cu ne?’ Lamentablemente, Adam cu Eva a faya cu nan responsabilidad. Pero ainda tabatin speransa pa nan descendientenan.
Kico A Yuda Abel Cultiva Fe den Dios?
10, 11. Ki trabou Cain cu Abel a haci, y ki cualidad Abel a cultiva?
10 Segun cu Cain y Abel tabata crece, Adam sin duda a siña nan traha pa yuda percura pa e famia. Cain a bira cunukero; Abel a bira wardador di carne.
11 Pero Abel a haci algo cu tabata hopi mas importante. A traves di añanan, el a cultiva fe, e bunita cualidad cu mas despues Pablo a skirbi tocante dje. Si bo wak bon, esey tabata algo extraordinario. No tabatin ningun hende di fe cu por a sirbi como ehempel pa Abel. Con el a logra cultiva fe den Jehova Dios? Laga nos analisa tres cos importante cu probablemente el a uza como base pa su fe.
12, 13. Con e creacion di Jehova por a yuda Abel su fe crece?
12 Jehova su creacion. Ta berdad cu Jehova a maldiciona tera, y pesey el a produci mata di sumpiña y bringamosa cu a haci agricultura dificil. Pero asina mes tera a produci suficiente cuminda pa e famia di Abel. Ademas, Dios no a maldiciona bestia; ni sero, lago, riu of lama; ni tampoco cielo, nubia, solo, luna of strea. Pues, unda cu Abel a wak, e por a mira prueba di e gran amor, sabiduria y bondad di Jehova, e Dios cu a crea tur cos. (Lesa Romanonan 1:20.) Cada biaha cu Abel a medita cu aprecio riba e creacion y cualidadnan di Dios, su fe a bira mas fuerte.
13 Abel siguramente a tuma tempo pa medita riba Jehova. Bo por imagina cu como wardador di carne e tabatin cu cana hopi. El a guia e bestianan manso aki pa subi sero y crusa vaye y riu; tur esaki pa nan por a haya e yerba di mas berde, e mihor fuente di awa y e mihor luga pa nan por a sosega. Di tur criatura cu Dios a crea, carne ta parce esun di mas indefenso; ta comosifuera nan a ser crea cu e necesidad pa hende proteha nan y guia nan. Acaso Abel tambe a sinti cu e tabatin mester di guia, proteccion y cuido di un Persona mas sabi y mas poderoso cu cualkier ser humano? Sin duda el a expresa hopi di e sintimentonan aki den su oracionnan, y pesey su fe a sigui crece.
14, 15. Con e promesanan di Jehova a fortalece Abel su fe?
14 Jehova su promesanan. Adam cu Eva lo mester a conta nan yiunan dicon Dios a saca nan for di e Hofi di Eden. Pues, Abel tabatin hopi cos pa medita ariba dje.
15 Jehova a bisa cu e tera lo ta maldiciona. Na e matanan di sumpiña y bringamosa cu tera a produci, Abel por a mira bon cla cu e palabranan ey a cumpli. Jehova a bisa tambe cu Eva lo tabatin hopi dolor durante embaraso y parto. Si Abel a mira su mama duna luz, sin duda el a nota cu e palabranan ey tambe a cumpli. Ademas, Jehova a premira cu Eva lo sinti un necesidad desbalansa di haya amor y atencion di su casa, y cu Adam, na su turno, lo a domin’e. No tin duda cu Abel a mira e realidad tristo ey cu su mes wowo. Den cada un di e aspectonan aki, Abel por a comproba cu loke Jehova bisa ta cumpli. Pesey, Abel tabatin bon motibo pa pone fe den Dios su promesa tocante un “simia” cu un dia lo drecha tur loke a bay robes den Eden.—Gen. 3:15-19.
16, 17. Kico Abel por a siña for di e kerubinnan di Jehova?
16 Jehova su sirbidornan. Abel su famia no tabata un bon ehempel p’e, pero hende no tabata e unico sernan inteligente riba Tera e tempo ey. Ora Jehova a saca Adam cu Eva for di e hofi, el a percura pa nan y nan descendientenan no por a drenta mas den e Paradijs ey. Pa vigila e entrada, Jehova a pone kerubin—angel di rango halto—eynan hunto cu un spada tur na vlam di candela cu tabata draai rond continuamente.—Lesa Genesis 3:24.
17 Como mucha, Abel lo mester a para wak e kerubinnan ey cu a materialisa y tuma forma di hende. Sin duda, Abel por a mira na nan apariencia cu nan tabata sumamente poderoso. Y e “spada” na candela cu tabata semper den movecion tambe lo mester tabata hopi impresionante. Acaso Abel a yega di mira e angelnan aki fada y bandona nan puesto? No. E criaturanan inteligente y poderoso ey a keda na nan puesto dia y anochi, aña aden aña afo, decada tras di decada. Asina Abel a mira cu Jehova Dios tabatin sirbidor husto y fiel. Na e comportacion di e kerubinnan ey, Abel a mira un clase di lealtad y obediencia na Jehova cu e no a mira den su mes famia. E ehempel di e angelnan ey sin duda a fortalece su fe.
18. Ki base solido nos tin awe pa edifica nos fe?
18 Abel su fe a bira mas fuerte pasobra el a medita riba tur loke Jehova a revela tocante su mes pa medio di su creacion, su promesanan y e ehempel di su sirbidornan fiel, e kerubinnan. Nos por siña hopi for di e ehempel di Abel, no ta berdad? E ta laga specialmente hobennan mira cu nan por cultiva berdadero fe den Jehova Dios, a pesar di kico nan famia haci. Tur e maraviyanan di creacion cu tin rond di nos, henter Bijbel y tambe e tantisimo ehempelnan di hende di fe ta forma un base solido riba cua nos por edifica nos fe.
Dicon e Sacrificio di Abel Tabata Mihor?
19. Ki berdad fundamental Abel a bin compronde cu tempo?
19 Segun cu Abel su fe den Jehova a crece, su deseo pa expresa su fe pa medio di obra tambe a crece. Pero kico un simpel hende por a duna e Creador di universo? Ta bisto cu Dios no tabatin mester di regalo ni yudansa di ningun hende. Pero cu tempo Abel a bin compronde e berdad fundamental aki: Si e simplemente ofrece Jehova lo mihor cu e tin, hunto cu e motivacion corecto, su amoroso Tata celestial lo keda contento.
20, 21. Kico cada un di e yiunan di Adam a ofrece Jehova, y con El a reacciona?
20 Abel a dicidi di ofrece Dios un sacrificio. El a scoge e mihor carnenan di su tou, esta, e lamchinan cu tabata prome yiu di nan mama, y a ofrece “e vet”, loke p’e a parce e mihor parti di e lamchi. Mientrastanto, Cain tambe tabata kier e bendicion y fabor di Dios y a prepara un ofrenda di su cosecha. Pero Cain no tabatin e mesun motivacion cu Abel. Esaki a sali na cla ora e dos rumannan a presenta nan ofrenda.
21 Kisas tur dos yiu di Adam a uza un altar y candela pa presenta nan ofrenda. Y kisas nan a haci esey den bista di e kerubinnan, ya cu e tempo ey nan tabata e unico representantenan di Dios riba Tera. Con Jehova a reacciona? Na Genesis 4:4, nos ta lesa: “SEÑOR a aprecia Abel y su ofrenda.” Bijbel no ta bisa con Jehova a laga Abel sa esey si.
22, 23. Kico a pone cu Jehova a haya Abel su ofrenda mihor?
22 Dicon Dios a keda contento cu Abel su ofrenda? Tabata pa motibo di e ofrenda riba su mes? Abel a ofrece un criatura cu tin bida y a drama su sanger precioso cu a representa su bida. Acaso Abel a realisa con valioso un sacrificio asina lo tabata? Siglonan despues, Dios a uza e sacrificio di un lamchi sin defecto pa representa e sacrificio di su Yiu perfecto, “e Lamchi di Dios”, kende su sanger inocente lo a ser drama. (Juan 1:29; Exo. 12:5-7) Pero Abel probablemente no tabata sa ni a compronde e detayenan ey.
23 Loke si nos sa sigur ta cu Abel a ofrece lo mihor cu e tabatin. Jehova a keda contento, no cu e ofrenda so, sino cu Abel mes tambe, pasobra el a presenta e sacrificio motiva pa amor pa Jehova y a base di berdadero fe.
24. (a) Dicon nos por bisa cu Cain su ofrenda riba su mes no tabata malo? (b) Den ki sentido Cain tabata mescos cu hopi hende awe?
24 E situacion di Cain si tabata otro. Jehova ‘no a aprecia Cain ni su ofrenda.’ (Gen. 4:5) Riba su mes, Cain su ofrenda no tabata malo, pasobra siglonan despues e Ley di Dios a permiti hende ofrece producto di tera. (Lev. 6:14, 15) E problema tabata Cain mes, pasobra Bijbel ta bisa cu “su obranan tabata malo.” (Lesa 1 Juan 3:12.) Cain lo a pensa—manera te awe hopi hende ta pensa—cu djis haci comosifuera e ta sirbi Dios mes ta suficiente. No a tarda mucho cu su echonan a revela cu e no tabatin berdadero fe ni amor pa Jehova.
25, 26. Ki spiertamento Jehova a duna Cain, pero kico Cain a haci?
25 Ora Cain a mira cu e no a haya Jehova su aprobacion, e no a purba di siña for di e ehempel di Abel. Al contrario, el a haya hopi rabia riba su ruman. Jehova a mira loke tabata pasando den Cain su curason y cu pasenshi el a purba di rasona cu ne. Jehova a spierta Cain cu si e sigui asina lo e comete un pica serio. Pero tambe el a sigura Cain cu si e cambia su manera, lo e acepta Cain.—Gen. 4:6, 7.
26 Lamentablemente, Cain no a haci caso di Dios su spiertamento. El a invita su ruman chikito pa bay cu ne den cunucu. Eynan, Cain a ataca Abel y mat’e. (Gen. 4:8) Den un sentido, Abel a bira e prome victima di persecucion religioso, e prome martir. El a muri, pero su relato no a caba eynan.
27. (a) Dicon nos por ta sigur cu Abel lo resucita? (b) Con nos por mira Abel un dia?
27 Den un sentido figurativo, Abel su sanger a sclama na Jehova pa venganza of husticia. Y Dios a percura pa Cain haya su castigo mereci. (Gen. 4:9-12) Pero loke ta mas importante ta cu Abel ta papia cu nos awe mediante su ehempel di fe. Abel probablemente a biba un shen aña asina, masha poco compara cu e hendenan di su epoca. Pero el a uza su bida bon. El a muri sabiendo cu su Tata celestial, Jehova, tabata stim’e y a aprob’e. (Heb. 11:4) Nos por ta sigur anto cu Abel ta safe den Jehova su memoria infinito, wardando pa ser resucita den e Paradijs riba Tera. (Juan 5:28, 29) Abo lo top’e eynan? Esey ta posibel, tanten cu bo ta determina pa scucha Abel ora e ta papia y pa imita su fe extraordinario.
^ par. 5 E expresion Griego pa “dia a funda mundo” ta nifica basicamente “sembra simia.” E nificacion aki ta ser uza den e sentido di procrea, of ‘sembra yiu’, y ta referi na e prome descendientenan di Adam y Eva cu a nace. (Wak nota riba 1 Pedro 1:20.) Pero dicon Hesus a conecta Abel cu “dia a funda mundo”, siendo cu Cain tabata e prome yiu di Adam cu Eva? Esey ta pasobra Cain a demostra pa medio di su decision- y echonan cu el a scoge pa rebela contra di Jehova Dios. Pesey ta parce cu Cain, mescos cu su mayornan, no ta bin na remarca pa haya pordon ni resureccion.


text:
ORANJESTAD – Sigur algun dia tras di lomba, caminda e amante nan di e deporte di Beach Tennis por a disfruta di...
ORANJESTAD – E la bataya den e grandi nan, pa ser exacto den e top 10 nan di mundo cu ta presente...
ORANJESTAD – Ayera a tuma lugar e siguiente weganan di e torneo di Aruba Beach Tennis Open 2016, cu diferente categoria y...
ORANJESTAD – Cu casi 1200 participante, representando 32 pais, ayera a cuminsa riba Eagle Beach Aruba, e prome Aruba Beach Tennis Open....
ORANJESTAD – Beach Tennis Aruba Club ta cla, tur cos ta prepara pa duna inicio na e competencia mas spera pa tur...
ORANJESTAD – Cu un asistencia masal, di tanto local como hungadornan internacional, ayera nochi a tuma lugar e apertura oficial di e Weganan...


text:
Cu Aruba tin hopi talentonan musical no ta informacion nobo, mirando e gran cantidad di musiconan cu a toca den carnaval. Pero dicon no uni tur nos talentonan local den un album di colaboracion? Y brinda nan un plataforma adecua manera nos teatro local? Esey ta lo cual Arubian Soul ta encera. Otro siman diamars dia 1 di April, Cas di Cultura lo host e prome concierto unda tur e musiconan local cu a traha riba e album “Arubian Soul”, produci cu e sosten financiero di Unoca, lo presenta nan cancionnan na publico presente. Por disfruta di un dushi Tumba, Jazz of hasta Son Montuno, mescla cu otro influencianan manera Jazz y Pop. Ta e intencion cu e album aki haya acogida international pa promove musica Rubiano como un ehemplo di ‘World Music’. Artistanan famoso como Michelangelo Koolman, conoci pa su cancion exitoso “Mundo ta un Milager”, Martin Buitenweg cu a aregla casi tur e guitara pa e album, Miguel Genser, conoci no solamente pa su bunita voz pero tambe ta e actor principal den e pelicula popular “Abo So” ta djis un par di nombernan presentando nan obra e anochi aki. Otro musiconan participando ta Ron Martis, cu e cantica “ Mi kier sa’ Jelitza Croes cantando e tumba “ Mihor nos separa”, Chantal Quandt pa e cantica ‘ Un Bon Muhe” y Ruthjean Landaeta Helder hunto cu su casa Rajiv Landaeta lo canta “ Awe te cos” y e wals Antiano“ Aruba ta mi cas”. Tickets pa e show bunita aki ta obtenibel na Cas di Cultura. Fecha: Diamars dia 1 di April, 8:00-10:00pm. E album ta obtenibel riba ITunes, na Cas di Cultura dia di e show, na Waf dilanti Royal Plaza, Hopi Bon Grill, Unoca y cerca Michelangelo Koolman.
ELITE PRODUCTIONS ARUBA A ESTRENA “THE DOME” PA TENE EVENTONAN UNICO!
December 8, 2017 0
Inscripcion a habri pae di 4er Aquathlon Escolar organisa pa IBiSA
November 21, 2017 0
Muchanan di Sonrisa a pasa un atardi dibertido cu Rotaract Club of Aruba
November 21, 2017 0


text:
Play Off HEINEKEN di Aruba Softball Bond den su recta final. Despues cu cada equipo a hunga 20 wega esnan cu a logra number 1 te cu 4 riba e tabla di posicion a drenta play off. Royal Power, Pizza Hut Monsters, Balashi premuim y Spuiters ta e equiponan cu a caslifica. E playoff a wordo hunga segun reglamento internacional esta page system. 3 vs 4 perdedor ta bay cas y ganador a topa e perdedor di 1 vs 2. Asina Balashi a elimina Spuiters den 3 wega. Royal Power ta gana Pizza Hut Monsters den 2 wega y ta pasa pa final. Pizza Hut Monsters a topa Balashi y ta elimina Balashi Premuim den 2 wega y tambe ta pasa pa final. Pues diabierna awor e “stage” ta prepara pa inicio di best out of 5.
Esun cu gana 3 wega lo titula campeon indiscutibel di Aruba. Jomark Flanegin muy probablemente lo ta riba monticulo contra Richinell Matos den e promer encuentro mientras Jair Thomspon lo ta mirando acion contra Arjen Mathilda den e di dos wega. Fanaticada di softball fast pitch e serie aki ta mustra di lo bira un serie di alto nivel di softball cu Aruba su mihor peloteronan enfrentando otro. No laga nan conta bo. Jega veld di Dragon Hitters diabierna awor 3 di november cuminsando pa 715pm. Waak pa Bo tey!!!


text:
Author: admin
Feliz dianan di Pasco y un bon aña 2011
Comprondiendo Bida ta desea un y tur feliz dianan di Pasco y un bon aña 2011 yen di salud. Un danki special ta bay na nos lesadornan cu a tuma tempo pa lesa y commentá riba e articulonan. Tambe na nos amigonan cu a ‘like’ nos pagina riba Facebook of cu a ‘follow’ nos riba Twitter. Sin boso sosten nos no lo a yega asina lew.
Nos ta spera di wak boso tur den aña 2011, paso nos tin un paar di sorpresa pa demonstra nos gratitud pa boso sosten.
Comprondiendo Bida 2010: E 10 articulonan mas popular
E articulonan mas popular di 2010 riba www.comprondiendobida.com
- E ta pa mihor di Rosabelle Illes
- Unda spiritualidad ta cuminsa? di Ingrid Werleman
- Nos Custumbernan cu ta bayendo perdi…documenta pensamento ta documenta historia oral di Indra Stamper
- Hopi hende na Aruba no ta drumi bon… Tips pa un soño saludable! un entrevista cu Dr. Jaime Falconi, neurologo y psychiatra
- E cadena di Ingrid Werleman
- Bo tin problema pa lanta mainta tempran di bo cama? Algun tips! di Ingrid Werleman
- Amor y Adiccion… pa touch bo alma resumen di un tayer cu Dimitri Halley, psicologo
- Nunca mas miedo… di Ingrid Werleman
- E poder di bo sub-conciencia…Kico bo tin den bo mente? di Ingrid Werleman
- Amor y Adiccion…E storia di e bichi y e barbulet di Dimitri Halley y Ingrid Werleman
Continue reading “Comprondiendo Bida 2010: E 10 articulonan mas popular”
Comprondiendo Bida online a hasi 1 aña y ta bisa danki di curason
Comprondiendo Bida ta bisa danki di curason. Awe ta net un anja cu nos a duna Comprondiendo Bida un concepto nobo den forma di un website. Danki na tur esnan cu ta lesa nos articulonan, esnan cu a contribui contenido of cu a duna nos sosten den un of otro manera.
Comprondiendo Bida a nace na 1995 como un deseo di Ingrid Werleman y Dimitri Halley pa comparti informacion di nan alma cu e pueblo di Aruba. Mientras tanto bida a cambia y e exigencianan tambe. Pa e motibo aki a amplia Comprondiendo Bida cu topiconan di interes practico di bida, manera spiritualidad, desaroyo di bida, arte, nos planeta y salud. Si bo tin deseo of kier contribui informacion riba temanan di bo interes? Tuma contacto cu nos via email.
Continue reading “Comprondiendo Bida online a hasi 1 aña y ta bisa danki di curason”
Cambio di clima moral: Ken su responsabilidad ta pa stop di susha Aruba?
De bes en cuando ta interesante pa scucha discushonnan den lugarnan publico. Poco dia ey mi tabata tende esaki riba e tema interesante aki: ‘Ken su responsabilidad ta pa stop di susha Aruba? Nos ta ripara cu berdad hendenan ta bira mas conciente di e efecto di e sushi cu nos ta laga atras riba nos isla… tambe riba nos planeta. Y toch ainda tin hopi hende cu ta duda cu si nan hasi un tiki mas nan best, esaki lo no tin mucho efecto riba e situacion den e mundo asina grandi toch, corda riba un Aruba asina chiquito.


text:
CTB no tin akuerdo ku Uber
WILLEMSTAD- 7 di ougùstùs 2017 – Ofisina di Turismo di Kòrsou (CTB) ta informá di a tuma nota di publikashonnan riba medionan sosial kaminda ta indiká ku CTB lo a sera un akuerdo ku Uber sin a konsulta ku shofùrnan di taksi aki na Kòrsou. Uber ta un konsepto internashonal kaminda konduktornan privá ta afiliá i ta brinda nan servisio di transportá pa òf for di un sitio na klientenan. Reservashon pa esaki e kliente ta hasi online i e pago ta bai via di su tarheta di krédito. E informashon kuCTB lo a sera un akuerdo ku Uber pa brinda e servisio aki na Kòrsou no ta kuadra ku bèrdat.
CTB no ta e instansia outorisá pa drenta ningun tipo di akuerdo ku ta enserá transporte komo ku esaki no ta kai bou di e kompetensianan di e ofisina. Ademas CTB no ta kere ku un tipo di konsepto manera esun di Uber lo funshoná na Kòrsou mirando nos leinan aktual.
CTB a tuma nota tambe ku den e informashon ku a sali riba medionan sosial kaminda ta propagandá e servisio di Uber na Kòrsou ta hasi uso inkorektamente di CTB su logo di merkadeo kual lo por duna e impreshon ku CTB ta asosiá ku e servisio aki. Ta trata aki di un logo protehá pa kual motibu CTB kier informá ku no ta outorisá pa usa e logo di CTB sin outorisashon di e ofisina.


text:
Testigonan di Jehova Ta Acepta Tratamento Medico?
Si, testigonan di Jehova ta acepta remedi y tratamento medico. Aunke nos ta haci esfuerso pa cuida nos curpa y salud, toch tin biaha nos mester bay dokter. (Lucas 5:31) Ademas, algun testigo di Jehova ta dokter mescos cu Lucas, un cristian di prome siglo.—Colosensenan 4:14.
Pero tin algun tratamento cu ta bay contra principio biblico, y esakinan nos ta rechasa. Por ehempel, nos no ta acepta transfusion di sanger pasobra Bijbel ta prohibi uzo di sanger. (Echonan 15:20) Tambe, Bijbel ta prohibi tratamento medico cu tin di haber cu spiritismo.—Galationan 5:19-21.
Sinembargo, e gran mayoria di tratamento medico no ta bay contra principionan biblico. Pesey, tur testigo di Jehova tin cu tuma un decision personal den e asunto aki. Un Testigo por dicidi di acepta un cierto remedi of tratamento mientras un otro Testigo lo rechasa e mesun tratamento ey.—Galationan 6:5.


text:
Porfin nan a uni. Cada cual cu su igual, ta un dicho cu ta pas exacto p’e tres extraviadonan politico, Andin, Otmar y Marisol.
Nan a uni forsa den un plataforma di “arogancia”,di “manda mas”, di “oportunismo” y di un “pensamento instabil” den e partido POR cu ya caba ta mustrando di ta un partido sumamente populista.
Nos tin Andin Bikker, e verlengsnoer number uno di MEP, cu ta kokochá riba e dos ideanan, mi ta bay cu POR y/o mi lo keda cu PDR.
Nos tin un Otmar Oduber, cu kier ta un “manda mas” den tur loke ta gobernacion den Gabinete Eman 1 y 2, cu awe ta leun fuertemente n’e MEP cu a persigui’e pa añanan largo (sin exito) como e tal Otmar manipulador di Fondo di Desaroyo, y awor no por a duna un motibo realmente di peso y valido pa bandona filanan di AVP. P’esey el a orkesta un salida.
Y nos tin Marisol Lopez-Tromp, e tirador di mokete den Staten, cu ta un otro “manda mas” egoista y vengativo riba su mes.
Ta bon p’e siguiente informacion aki ta conoci, tempo cu Nel Oduber a haci e expresion den direccion di Marisol tocante un “broedende kip”, un campañador (hende grandi) di MEP di Madiki cu mi conoce bon, a contesta’mi, ora m’a mustre riba e expresion mahos ey, cu –“e muher ey tin nos di MEP hopi frega y trastorna caba, t’abo no sa. Mara e bay fo’i MEP, e ta hopi dificil”-.
Ta manera awor ta wordo bisa, e siguiente buelta ta patada ta bay wordo tira. Nos tur ta na altura con Marisol a drenta politica activo, bin chupa cerca AVP pa number halto riba lista, siendo alabez e tabata chupando serca MEP y na final el a subi lista di MEP.
Awe e tambe a orkesta su salida fo’i AVP.
E tresnan aki claramente a demostra cu nan reciente actitudnan egoista di no ta un politico, cu por sera un compromiso cu votadornan, cu ta keda para fiel y trata di cumpli. Politiconan asina no ta di confia.
Den politica nan interesnan puro personal continuamente ta bin na prome, na di dos y na di tres lugar.


text:
Jacky van Putten candidata di Plataforma E Forsa Nobo, POR, ta comenta cu su defunto tata a uza mas cu 30 aña pasa un lema di campaña pa enfatisa con importante deporte ta pa cu desaroyo social: “Mas deporte, menos vicio”.
Recientemente, e Presidente di Asociacion Bancario di Aruba tambe a bati alarma y expresa nan precupacion pa cu criminalidad riba Aruba. Nan punto di bista ta cu si e economia no ta bon, e ta stimula criminalidad. Mester tin programanan social y educativo apropia p’asina nos hubentud no cay den mal caminda. Trahando cu deporte tur dia pa e ultimo 34 aña mi por a experencia esaki, segun van Putten.
Ultimamente nos por wak cu nos hubentud mas y mas ta wordo involucra den criminalidad, droga y alcohol. Varios di nos scol- y barionan droga a haci su entrada y por mira cu tin resultadonan di scol cu ta laga hopi di desea. Nos ta midi tur aña cuanto a slag y cuanto a keda sinta pero no tin ningun estadistica di tur esnan cu no ta yega mes pa haci examen, pasobra nan ya a laga scol caba (drop outs). Nan ta perde den nos sistema di educacion y ta haya nan mes ta bringa den un mercado di trabou limita pa sobrebibi of bay dilanti.
P’e motibo aki mi a uni mi mes cu e Plataforma E Forsa NOBO y asina por aporta na trece un cambio positivo den esaki. E cambio na unda ami por ta den deporte. Mi a mira con deporte añanan pasa tabata un forsa grandi pa wanta muchanan ocupa y fo’i caya.
Scolnan tabata haya tur nan material deportivo pa nan programa di deporte escolar y guia dor di Gobierno cual tabata yuda cu nos criminalidad tabata bastante abou entre nos hubentud.
Mi compromiso lo ta pa trece deporte bek den e barionan, unda nos hubentud despues di scol por haya e oportunidad di eherce un actividad social y deportivo, van Putten ta splica.
Gobierno mester inverti den su hendenan, mester inverti den profesionalnan cu por carga e proyectonan aki den bario y ademas uza e facilidadnan cu ya t’ey y pone nan den un uzo optimal pa nos barionan. Lotto y Gobierno mester aloca e placa pa paga e gastonan aki.
Ta bunita cu nos ta biaha rond mundo, pero nos sociedad ta muriendo pa falta di atencion pa nos hubentud. Si nos ta serio den combati criminalidad bou nos hubentud nos mester por inverti den nan. Nos tin yen di entrenadornan Arubiano cu por wordo guia y poni den e programanan aki, van Putten ta enfatisa.
Djis pa duna un ehempel si nos solamente reduci cu 50% e personanan cu ta ter beschikking na e Ministernan, nos lo tin suficiente placa pa paga pa e programanan aki cu lo beneficia nos tur. Asina ta no bisa cu no tin placa, loke a falta ta boluntad y un maneho deportivo den e Gobierno actual. Si nos kier mira menos vicio y criminalidad anto ban trece deporte bek unda e mester ta den nos bario, nos scolnan y bou nos hubentud, van Putten ta conclui.


text:
“E siman aki di nos Dia Nacional, ta inaugura tambe e plaza dedica na e autornan di nos himno nacional. Inauguracion di “Plaza Padu” lo ta e culminacion, pa awor, di un cantidad grandi di proyecto cu a stimula nos economia, crea trabou, mehora nos infrastructura y haci Aruba mas bunita ainda.”
Asina Rene Herdé di e fraccion di AVP den Parlamento a bisa diabierna ora el a bay bishita e trabounan na Plaza Padu hunto cu colega Marlon Sneek y Melvin Tromp.
RENOBACION FISICO
E renobacion di infrastructura ta un formula conoci cu ta aplica rond di mundo pa stimula economia y crea trabou y entrada nobo. Barack Obama a hacie na Merca y awor Donald Trump tambe kier bay hacie.
Den caso di Aruba e lista largo di proyectonan ta di scolnan y edificionan (cu tabata den deterioro), centronan di Playa y San Nicolas cu tabata areanan mahos y den decadencia, un hospital nobo cu despues di 40 aña tabatin mester di renobacion serio, un waf nobo pa carga na Barcadera y un waf nobo na Playa pa turista, barionan cu tabata completamente lubida y cayanan cu pa decadanan tabata roga pa renobacion.
“AVP no a priminti di renoba nan djis pa gana eleccion. Nos a traha pa gana eleccion pa haci loke Aruba tabata tin mester di dj’e y pa haci tur loke otro partidonan a priminti sin cumpli.
Nos a gana eleccion pa porfin haci loke pueblo ta desea. Y no solamente den infrastructura.
Djis mira unda nos economia tabata y unda e ta awe. Djis mira con nos fondonan di pensioen tabata bay bancarota y wak con fuerte nan ta para awe. Ta pa haci loke niun otro partido a haci, nos a bay y gana eleccion. E resultado a cambia Aruba pa semper”, Rene Herdé a duna di conoce.


text:
WILLEMSTAD - Manera makambanan ta bisa: “Ben Whiteman terug van weg geweest” y a lòs un bòm den e audiencia di Radio Direct ayera mainta ora cu den un entrevista el a bisa pòtlot cu ora e scucha e grabacionnan di e partido den cual el a militá, pasobra e
Day: March 13, 2017
Minister Sevinger: “Realisacion di Watty Vos Blvd ta pone fin na espera di 30 aña y inicio di un era nobo den Infrastructura”
Prome Minister Eman: Watty Vos Boulevard, e proyecto di Infrastructura mas grandi di Aruba ta cuminsa
Evelyn Wever-Croes: Aruba ta bendiciona cu talento musical
Nan lo bula 2 bes pa siman pa Orlando, Florida for di Aruba
BON DIA YEN DI ALEGRIA! Skirbi pa: Ruthy “Lady Ruth” Vrieswijk-Bergen
E storia di e 90 cuadra scibi pa Rosanna Koelewijn-Tromp
Un obra cu a dura varios aña pa keda realisa
Prome Minister Mike Eman: Ta importante haya informacion directo di funcion importante di piscado pa nos duna sosten husto
Den su encargo adicional como Minister di Sector Primario, Prome Minister Mike Eman a realisa diadomingo ultimo un recorido di e piernan di piscado for di Seroe Colorado pa Hadicurari. Hunto cu Departamento di Agricultura Cria y Pesca Santa Rosa y directiva di Centro di Pesca Hadicurari, Minister President a tuma
Hilton Aruba Caribbean Resort & Casino a presenta su imagen refresca
Bou di e lema: “Nos a refresca nos hotel. Awor refresca bo bista,” Hilton Aruba Caribbean Resort & Casino a organisa un serie di tremendo evento di desayuno, invitando hefenan di varios compania local prominente pa refresca nan bista riba e propiedad, despues di renobacionnan extensivo. E evento tabata parti di